Penjawat awam mengaku tidak bersalah terima rasuah RM5,000

JOHOR BAHRU, 26 Oktober - Seorang penjawat awam mengaku tidak bersalah di Mahkamah Sesyen Johor Bahru atas tiga pertuduhan menerima rasuah berjumlah RM5,000 lima tahun lalu. Pengakuan dibuat tertuduh, Azman Abdul Rahman, 54 tahun, selepas pertuduhan dibaca di hadapan Hakim Datuk Ahmad Kamal Arifin Ismail.

Tertuduh yang juga Ketua Jabatan Pengurusan Pelajar di Kolej Matrikulasi Johor, Tangkak, didakwa menerima suapan secara tunai bernilai RM4,000 sebagai balasan mendapatkan kerja penyelenggaraan alatan sukan bagi kegunaan pelajar dan membekal pakaian Karnival Kokurikulum Matrikulasi (KMJ) 2017 pada Julai dan 12 September 2017.  Suapan RM1,000 lagi didakwa diterima menerusi transaksi ke akaun peribadi tertuduh sebagai balasan mendapatkan kontrak pembersihan di Kolej Matrikulasi sama, pada 22 Ogos 2017.  Tertuduh didakwa mengikut Seksyen 17 (a) Akta SPRM 2009 serta Seksyen 165 Kanun Keseksaan (Akta 574).  Mahkamah membenarkan ikat jamin RM7,000 dengan seorang penjamin, selain tertuduh perlu menyerahkan pasport kepada mahkamah. Mahkamah menetapkan 22 November ini sebagai tarikh sebutan semula kes.


Helikopter mendarat cemas di Brinchang, tiga orang cedera serius

(Kesemua empat pembantu perubatan, seorang doktor, serta juruterbang, dilaporkan terselamat, namun tiga daripada mereka mengalami kecederaan serius)

CAMERON HIGHLANDS, 26 Oktober - Sebuah helikopter dilaporkan terpaksa membuat pendaratan cemas di Brinchang, Cameron Highlands, petang ini.

Kesemua empat pembantu perubatan, seorang doktor, serta juruterbang, dilaporkan terselamat, namun tiga daripadanya mengalami kecederaan serius.

Timbalan Pengarah (Operasi) Bomba Pahang, Ismail Abdul Ghani memaklumkan berdasarkan maklumat awal helikopter terbabit dipercayai dalam penerbangan dari tanah tinggi itu menghala ke Ipoh, Perak.Mereka dikatakan dalam penerbangan bagi tugasan pemeriksaan kesihatan kepada penduduk Orang Asli.

Jelas beliau, pihak bomba menerima laporan berhubung kejadian kira-kira pukul 1.00 tengah hari tadi.  Susulan itu, operasi mencari dan menyelamat digerakkan oleh pasukan Bomba Pahang dan Perak.  Katanya, Pasukan Khas Taktikal Operasi Penyelamat Malaysia (STORM) dan Pasukan Pelbagai Kemahiran (MUST), juga telah berjaya menemui mangsa dilokasi kejadian, pada pukul 3.00 petang tadi.  Sebuah pesawat AW139 milik Jabatan Bomba dan Penyelamat Malaysia sedang diatur gerak ke lokasi.


Fenomena air pasang besar, banjir kilat landa Taman Seri Putra Kuala Kedah awal pagi tadi

(Taman Seri Putra Kuala Kedah, Kedah terjejas banjir kilat berikutan fenomena air pasang besar)

ALOR SETAR, 26 Oktober - Sejumlah 30 buah rumah dan 15 buah kedai di Taman Seri Putra Kuala Kedah, Kedah terjejas banjir kilat berikutan fenomena air pasang besar awal pagi tadi. Pegawai Pertahanan Awam Daerah Kota Setar, Kapten (Pertahanan Awam) Norlizawati Ismail berkata paras kenaikan air pasang yang dicatatkan 2.98 meter iaitu melebihi paras normal.Bagaimana pun keadaan kembali pulih pada pagi tadi dan keadaan cuaca adalah baik.

(Foto di lokasi kejadian yang terjejas banjir kilat)

Menurut beliau, pemantauan dilakukan bermula pukul 12.57 tengah malam hingga 2.28 pagi. Antara kawasan lain yang terjejas dan berlaku kenaikan paras air ialah di Terminal Feri Penumpang Kuala Kedah, Pasar Kota Marina, dan Jalan Tok Pasai. Pemantauan melibatkan empat anggota APM Kota Setar dan Jabatan Sukarelawan Rakyat Malaysia RELA.


Lokman Adam kekal dipenjara sebulan kerana hina mahkamah

PUTRAJAYA, 26 Oktober - Bekas Ahli Majlis Tertinggi UMNO, Datuk Lokman Noor Adam kekal dipenjara sebulan selepas didapati bersalah menghina mahkamah kerana mengugut saksi pendakwaan dalam perbicaraan kes 1MDB membabitkan Datuk Seri Najib Tun Razak. Keputusan itu dibuat sebulat suara oleh panel tiga hakim Mahkamah Rayuan iaitu Datuk Seri Kamaludin Md Said, Datuk Che Mohd Ruzima Ghazali dan Datuk Nordin Hassan.

Ketiga-tiga panel Hakim menolak rayuan Datuk Lokman pada hari ini untuk mengetepikan sabitan dan hukuman yang dijatuhkan oleh Mahkamah Tinggi sebelum ini. Panel tiga hakim turut menolak rayuan silang dikemukakan pendakwaan terhadap hukuman penjara sebulan itu. Pada 15 Julai tahun lalu, Mahkamah Tinggi memutuskan Datuk Lokman didapati bersalah menghina mahkamah kerana mengugut saksi pendakwaan utama yang juga bekas pegawai khas Datuk Seri Najib, Datuk Amhari Efendi Nazaruddin.


Angkasapuri Kota Media ikon penyiaran teknologi digital Malaysia

(Perdana Menteri Datuk Seri Ismail Sabri Yaakob hari ini merasmikan kompleks bangunanbaharu Media City serta mengumumkan nama baharunya sebagai Angkasapuri Kota Media)

KUALA LUMPUR, 26 Oktober- Kompleks bangunan baharu Media City kini dikenali sebagai Angkasapuri Kota Media.Perdana Menteri Datuk Seri Ismail Sabri Yaakob mengumumkan nama baharu berkenaan pada majlis perasmian bangunan berkenaan di Angkasapuri, di sini pada Rabu.Pada perasmian itu, Ismail Sabri turut  memasyhurkan nama-nama jalan di sekitar kompleks itu sebagai Jalan Penyiaran, Jalan Lensa, Jalan Frekuensi serta Bulatan Simfoni.Katanya, Angkasapuri Kota Media diangkat sebagai simbol penyiaran negara dan bukan hanya sesuatu yang dihadkan kepada kewujudan sebuah bangunan secara fizikal semata-mata."Sejak tahun 1968, bangunan Angkasapuri menjadi ikon penyiaran yang tersergam indah di tepi LebuhrayaPersekutuan, dan kewujudan Angkasapuri Kota Media ini akan menambah satu lagi ikon penyiaran, iaitu ikon penyiaran teknologi digital Malaysia. "Teknologi yang dibawa bersama pembangunan ini wajib dioptimumkan penggunaannya dalam penghasilan kandungan, siaran radio dan televisyen yang lebih jelas di samping penyampaian maklumat dan hiburan kepada rakyat," katanya.Beliau berkata, Angkasapuri Kota Media ini juga pada masa hadapan, akan terus dibangunkan menjadi pusat penyiaran negara."Ia diharap dapat terus dibangunkan penyertaan dan kehadiran pelbagai penyiar tempatan mencontohi Media City di Dubai, UAE; Manchester, United Kingdom; Sydney, Australia dan Singapura.," katanya.Ismail Sabri dalam masa sama memberi jaminan, kerajaan akan sentiasa menyokong inisiatif yang bersifat mesra rakyat dan mesra pemegang taruh dalam usaha memenuhi kehendak rakyat dan menyempurnakan amanah rakyat, di samping memberi pulangan positif kepada negara.

(Menteri Komunikasi dan Multimedia Tan Sri Annuar Musa (kiri) bersama Perdana Menteri, Datuk Seri ismail Sabri (kanan)

"Rakyat berhak menerima maklumat yang tepat dan sahih, sebagaimana yang dijanjikan oleh RTM, selain hiburan yang berkualiti, dan tanggungjawab ini wajib disampaikansecara berterusan," katanya semasa ucapan perasmian Angkasapuri Kota Media, di sini, pada Rabu.Turut hadir Menteri Komunikasi dan Multimedia Tan Sri Annuar Musa dan timbalannya Datuk Zahidi Zainul Abidin serta Ketua Setiausaha Kementerian Komunikasi dan Multimedia Datuk Seri Mohammad Mentek.Hadir sama Ketua Pengarah Penyiaran Datuk Che Roslan Che Daud dan Ketua Pegawai Eksekutif (CEO) Pertubuhan Berita Nasional Malaysia (Bernama) Roslan Ariffin.Pembangunan kompleks penyiaran itu yang bermula 12 Disember 2016 dilaksanakan bagi menyediakan infrastruktur penyiaran yang canggih serta berteknologi tinggi selaras dengan perancangan kerajaan untuk membangunkan perkhidmatan siaran televisyen digital.Kompleks berkenaan melibatkan kos keseluruhan RM860 juta, meliputi pejabat dan ruang teknikal seluas 62,027 meter persegi, menyediakan sistem peralatan, teknologi dan pemusatan arkib bahan-bahan penyiaran.Kompleks itu menempatkan 18 tingkat untuk ruang pejabat, auditorium berkapasiti 1,000 orang, studio rakaman muzik dan studio latihan muzik, serta tiga studio televisyen.


Banjir di Melaka pulih, dua PPS di tutup

MELAKA, 26 Oktober - Dua pusat pemindahan sementara (PPS) iaitu Sekolah Kebangsaan (SK) Durian Tunggal dan Balai Raya Gadek di Alor Gajah yang menempatkan mangsa banjir di negeri ini ditutup kira-kira pukul 12.30 tengah hari tadi.

Sekretariat Jawatankuasa Pengurusan Bencana Negeri Melaka dalam kenyataan memaklumkan seramai 36 mangsa dari dua PPS yang ditempatkan hingga pukul 8 pagi tadi telah dibenarkan pulang ke rumah masing-masing.Kesemua mereka yang ditempatkan di PPS sebelum ini ialah penduduk dari Kampung Gadek, Kampung Bukit Tambun, Kampung Bukit Balai, Kampung Belimbing Dalam dan Kampung Pulau.


Program SULUNG akan diperluas ke 20 UA tahun depan - Noraini

BATU PAHAT, 26 Oktober - Program Pembangunan Siswa Sulung Keluarga Malaysia (SULUNG) akan diperluaskan ke 20 buah Universiti Awam (UA) di seluruh negara tahun depan. Menteri Pengajian Tinggi, Datuk Seri Dr. Noraini Ahmad berkata fasa pertama program yang bermula bulan ini melibatkan lapan universiti awam dengan 76 pelajar daripada 115,477 permohonan, diterima secara dalam talian. Katanya, inisiatif program itu bagi membantu generasi pertama B40 yang cemerlang dalam pelajaran tetapi tidak berkemampuan melanjutkan pelajaran ke institusi pengajian tinggi.

"Kita juga akan bantu dari segi meningkatkan kebolehpasaran graduan siswa sulung ini melalui kerjasama dengan pihak industri bagi memastikan mereka mendapat peluang pekerjaan yang lebih baik sebaik tamat pengajian nanti," katanya pada Majlis Pelancaran Program Pembangunan Siswa Sulung Keluarga Malaysia dan Penyampaian Surat Tawaran Program Penajaan KPT di Universiti Tun Hussein Onn Malaysia(UTHM), di sini. Tambah Noraini, siswa SULUNG menerima bantuan kewangan merangkumi yuran pengajian, elaun sara hidup dan komputer riba.  Sehingga kini, KPT memperuntukan sebanyak RM150 juta bagi menjayakan inisiatif pemberian biasiswa dan bantuan kewangan bersasar melibatkan 30,314 penerima.


Jumlah pembekal utama  telur ayam di Perlis ditingkatkan sekali ganda

PADANG BESAR, 26 Oktober - Kementerian Perdagangan Dalam Negeri dan Hal Ehwal Pengguna (KPDNHEP) Perlis mengenal pasti sebanyak 12 pembekal utama bekalan telur ayam ke Perlis ketika ini.  Ini bagi mengatasi isu kekurangan bekalan telur ayam yang berlaku melibatkan gred A, B dan C ketika ini dikebanyakan premis runcit.  Pengarah KPDNHEP Negeri, Norazah Jaapar berkata bekalan telur ayam dijangka pulih dalam masa terdekat berikutan usaha yang dilaksanakan Kementerian Pertanian dan Industri Makanan (MAFI) termasuk pemberian subsidi kepada pengeluar telur ayam iaitu sebanyak 8 sen. Katanya, bekalan telur ayam masih dibekalkan namun jumlah bekalan berkurangan berbanding sebelum ini sehingga menyebabkan pengguna tidak memperoleh gred dikehendaki.

"Kita nasihatkan supaya para pengguna boleh memilih bekalan daripada telur-telur gred yang lain-lain lah. Kalau kita hendak kira bekalan telur daripada gred A, B dan C yang disubsidikan itu, mungkin tidak jumpa tapi boleh memilih untuk beralih kepada bekalan yang lain. Kita kenal pasti sebenarnya masalah ini berpunca daripada bekalan daripada ladang itu sendiri," katanya. Beliau ditemui selepas melakukan tinjauan dan pemeriksaan bekalan barangan keperluan di Felcra Lubuk Sireh, di sini. Tambah Norazah, telur ayam antara 26 jenis barangan keperluan asas yang disenaraikan KPDNHEP Perlis bagi menghadapi Monsun Timur Laut dan bekalannya akan dipastikan mencukupi sekiranya berlaku banjir.


Seorang maut, sembilan cedera dirempuh kenderaan terbabas di tepi jalan

RAUB, 26 Oktober- Seorang lelaki maut, manakala sembilan yang lain cedera dalam nahas di Kampung Sungai Pasu, Jalan Raub-Kuala Lipis malam tadi.Insiden membabitkan sebuah kenderaan jenis Toyota Hilux, dua Proton Wira dan sebuah Proton Iswara.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima laporan berhubung kejadian pada pukul 10.37 malam.Susulan itu, pegawai dan anggota dari Balai Bomba dan Penyelamat (BBP) Raub dibantu BBP Kuala Lipis bergegas ke lokasi kejadian bersama jentera untuk operasi menyelamat."Berdasarkan laporan awal, insiden dipercayai berlaku apabila Toyota Hilux terbabit merempuh tiga buah kenderaan yang diparkir di tepi jalan dan melanggar kesemua mangsa yang berniaga di tepi jalan tersebut.Akibat rempuhan, seorang lelaki meninggal dunia setelah tersepit di dalam salah sebuah kenderaan jenis Proton Wira, sementara sembilan lagi mangsa termasuk tiga kanak-kanak mengalami kecederaan," katanya.

(Anggota bomba menyelamatkan mangsa yang dirempuh di tepi jalan)

Mangsa yang meninggal dunia kemudiannya diserahkan kepada polis untuk tindakan lanjut.


Kadar jangka pendek dijangka kekal stabil disokong operasi BNM

KUALA LUMPUR, 26 Oktober- Kadar jangka pendek diunjurkan kekal stabil pada Rabu, dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM49.84 bilion dalam sistem konvensional dan RM31.80 bilion dalam dana Islam.Hari ini, bank pusat akan menawarkan tender pasaran wang konvensional bernilai RM3 bilion bagi tujuh hari, satu tender Program Komoditi Murabahah RM200 juta untuk 33 hari dan tender repo berbalik RM1.16 bilion bagi 182 hari.

BNM juga telah mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Pada pukul 4.00 petang, bank pusat akan menjalankan tender semalaman konvensional bernilai sehingga RM47 bilion dan tender semalaman Murabahah untuk RM32.6 bilion.-BERNAMA


14 PATI warga Myanmar ditahan cuba memasuki Malaysia

BUKIT KAYU HITAM, 26 Oktober- 14 orang Pendatang Asing Tanpa Izin (PATI) warganegara Myanmar ditahan ketika cuba memasuki Malaysia menggunakan laluan tidak sah semalam.Tangkapan dibuat di sektor Op Benteng kawasan tanggungjawab Briged Keenam Infantri Malaysia.Markas Divisyen Kedua Infantri Malaysia (2 Divisyen) dalam kenyataan berkata, PATI berkenaan dikesan pada pukul 10.30 pagi ketika Tim Ronda sedang melakukan rondaan di kawasan sempadan Malaysia-Thailand."Sekumpulan orang awam dalam keadaan mencurigakan dikesan cuba bersembunyi di laluan sungai sekitar kawasan Kemajuan Tanah Bukit Tangga.Hasil pemeriksaan mendapati kesemuanya adalah warganegara Myanmar yang tidak memiliki dokumen perjalanan yang sah dan berumur antara 18 hingga 39 tahun terdiri daripada 12 lelaki dan dua wanita," menurut kenyataan itu.

(14 PATI warga Myanmar ditahan ketika cuba memasuki Malaysia menggunakan laluan tidak sah)

Turut dirampas tiga telefon bimbit, wang tunai, 10 kad pengenalan warga Myanmar dan tujuh beg pakaian.Keseluruhan rampasan bernilai RM1,500.22.


Pembinaan insinerator di Sungai Udang akan dilaksana mengikut perancangan

MELAKA, 26 Oktober - Pembinaan insinerator di tapak pelupusan sisa pepejal sanitari Sungai Udang, Melaka akan dilaksana seperti dirancang.Ketua Menteri Melaka, Datuk Seri Sulaiman Md Ali berkata projek tersebut memerlukan sedikit masa untuk penelitian menyeluruh agar pelaksanaan teknologi itu berjaya dan memberi impak positif kepada penduduk. Katanya, selain penelitian menyeluruh projek menerusi peruntukan di bawah Kementerian Perumahan dan Kerajaan Tempatan (KPKT) itu juga melibatkan peruntukan besar.

"Saya minta penduduk bersabar...kerajaan akan memastikan insinerator ini akan dapat dilaksanakan. Bukan kita abaikan...mana-mana kerajaan pun akan pastikan penduduk terbela," katanya ketika ditemui selepas Majlis Ramah Mesra Petugas Sektor Pembersihan Negeri Melaka, di Dewan Hang Tuah, semalam.

Loji yang bakal dibina di atas tanah seluas 9.5 ekar di Tapak Pelupusan Sampah Sungai Udang dijangka dapat mengatasi masalah lambakan sampah di negeri itu seterusnya melegakan lebih 7,000 penduduk sekitar yang dibelenggu masalah pencemaran sejak 15 tahun lalu.


Amaran hujan lebat, tidak akan menyebabkan banjir teruk

PUTRAJAYA, 26 Oktober - Amaran hujan lebat yang dikeluarkan Jabatan Meteorologi Malaysia (MET Malaysia) dijangka tidak akan menyebabkan banjir teruk berskala besar.Ketua Setiausaha Kementerian Alam Sekitar, Datuk Seri Ir Dr Zaini Ujang berkata, jabatan itu menggunakan satelit bumi untuk mendapatkan maklumat yang lebih tepat."Bukan hanya satelit daripada angkasa sahaja, kita ada satelit bumi. Kita ada 19 satelit bumi yang sedang beroperasi.

(Ir Dr Zaini ketika ditemui media)

"Jadi kita lebih tepat lagi, pemerhatian daripada bumi ini lebih tepat dan kita juga gunakan satelir antarabangsa. Kita ada lima kaedah kita dapat makluman, hujan akan turun tetapi kami tidak menjangkakan hujan yang sangat lebat menyebabkan banjir besar," kata Ir Dr Zaini di sini.Beliau mengulas mengenai ramalan MET Malaysia berhubung fenomena tekanan rendah (vorteks) yang dijangka meningkat kelajuannya pada 26 Oktober 2022 dan bergerak perlahan ke arah Barat Laut sehingga 31 Oktober 2022.


MENTARI Pahang ditambah baik

Kuantan, 26 Oktober - Jabatan Kesihatan Negeri Pahang (JKNP) akan menambah baik fasiliti Pusat Kesihatan Mental Masyarakat (MENTARI) di setiap daerah negeri itu bagi menyediakan perkhidmatan kesihatan mental terbaik masyarakat setempat.  Pengarah JKNP, Datuk Dr. Nor Azimi Yunus berkata perancangan itu ke arah menangani masalah kemurungan yang semakin meningkat di negeri itu. "Kita akan berusaha ke arah itu, kita merasakan masyarakat lebih terbuka pergi ke klinik MENTARI berbanding pergi ke hospital, sebab ke hospital itu akan ditulis klinik pakar sakit jiwa, klinik mental."Jadi mereka rasa seperti dia stigma..'eh tak nak pergilah' malu dan sebagainya sedangkan dalam jiwa mereka itu sudah bergelodak dengan masalah masalah kemurungan tetapi tetapi terbantut disebabkan isu dia rasa distigmakan walaupun sebenarnya kita tidak buat seperti itu," kata Dr. Nor Azimi di sini.

(Dr. Nor Azimi ditemui pemberitapada Majlis Pelancaran Jelajah Agenda Nasional Malaysia (ANMS) Siri 1,Bulan Malaysia Sihat Sejahtera (BMSS) danSambutan Hari Kesihatan Mental Sedunia Peringkat Negeri Pahang 2022)

MENTARI kini berada di dua lokasi iaitu di Mentakab dan di Balok, di sini.Mengulas lanjut beliau berkata , sejak pandemik COVID-19 kedatangan orang ramai untuk mendapatkan bantuan pakar psikiatri di hospital di negeri ini turut mencatatkan peningkatan akibat pelbagai masalah seperti dibuang kerja, kewangan dan masalah keluarga.Pada tahun 2019, kadar kemurungan pesakit yang berumur 18 tahun dan ke atas di Pahang ialah 3.6 peratus.


Jawatankuasa Hal Ehwal Rumah Ibadat Bukan Islam ditubuh

SUNGAI SIPUT, 26 Oktober - Satu Jawatankuasa Hal Ehwal Rumah Ibadat Bukan Islam telah ditubuhkan bagi memantau dan menyelaras pembinaan serta aktiviti rumah ibadat bukan Islam di Perak.  Menteri Besar, Datuk Seri Saarani Mohamad berkata jawatankuasa tersebut telah bermesyuarat dan bersetuju mewujudkan undang-undang berkaitan.  Jawatankuasa tersebut akan dipengerusikan oleh Pengarah Tanah & Galian Negeri Perak dan turut dianggotai wakil kerajaan serta pembangkang.

(Saarani ditemui pemberita ketika menghadiriMajlis Sambutan Deepavali Tahun 2022 Kerajaan Negeri Perak di Dewan Konvensyen Tun Samy Vellu, Sungai Siput)

"Untuk memastikan apa juga tindakan dan aktiviti rumah ibadat bukan Islam ini dijalankan secara undang-undang yang sah, tapak yang sah. Kita tidak mahu masyarakat salahkan kerajaan seolah-olah tidak mengambil maklum perkara itu," kata Saarani di sini. Tambah beliau, isu ini timbul apabila terdapat rumah ibadat yang dibina di atas tanah kerajaan dan di dalam gua yang mengundang risiko keselamatan.  Segala permohonan mengenai urusan tersebut akan diteliti oleh bahagian teknikal jawatankuasa iaitu Jabatan Kerja Raya (JKR) dan pihak Bomba.


Raja Permaisuri Agong berkenan lawat Gardens by the Bay

SINGAPURA, 26 Oktober - Raja Permaisuri Agong Tunku Hajah Azizah Aminah Maimunah Iskandariah berkenan mengadakan lawatan di Gardens by the Bay, di sini, malam tadi.Lawatan itu merupakan antara atur cara dalam lawatan negara ke republik berkenaan selama empat hari yang bermula semalam hingga 28 Oktober.Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong selamat tiba di Singapura pada kira-kira pukul 10.50 pagi.Tunku Azizah berangkat tiba di tempat ikonik itu pada kira-kira pukul 8 malam dan turut diiringi anakanda Seri Paduka, Tengku Puteri Raja Tengku Puteri Afzan Aminah Hafizatullah.Keberangkatan tiba Seri Paduka disambut pihak Gardens by the Bay iaitu Timbalan Ketua Pegawai Eksekutif Lee Kok Fatt; Pengarah Kanan (Operasi Tarikan) Addison Goh dan Penolong Pengarah Kanan (Operasi Konservatori) Marziah Omar.

Raja Permaisuri Agong berkenan meluangkan masa hampir dua jam di beberapa tempat tarikan pengunjung di Gardens by the Bay antaranya Flower Dome yang dipenuhi pelbagai spesies bunga dan tumbuhan dari bahagian barat Afrika Selatan, Australia Barat, dataran tinggi pantai di Amerika Selatan, pantai barat Amerika Utara dan Lembangan Mediterranean.Tunku Azizah turut berkenan beramah mesra dengan rakyat Malaysia serta bergambar dengan pelancong antarabangsa yang mengunjungi taman yang terletak di tengah bandar Singapura itu.Gardens by the Bay merupakan sebuah taman dengan pameran hortikultur yang mempersembahkan tanaman tumbuhan melalui cara tersendiri kepada pelancong tempatan serta antarabangsa.Taman negara yang dibangunkan pada 2007 itu juga bertujuan untuk mendidik pengunjung berkenaan tumbuhan yang jarang diketahui umum seperti spesies tumbuhan dalam iklim sejuk dan sederhana di hutan tropika.Gardens by the Bay pernah memperoleh pelbagai anugerah antaranya World Building of the Year pada 2012, Rumah Hijau Terbesar (Flower Dome) menerusi Guinness World Records pada 2015 dan Sijil Kecemerlangan TripAdvisor pada 2016. - BERNAMA


Syiling peringatan ke-50 tahun RELA dilancar

PUTRAJAYA, 26 Oktober - Bank Negara Malaysia (BNM) dengan kerjasama Jabatan Sukarelawan Malaysia (RELA) melancarkan pengeluaran duit syiling peringatan bersempena dengan sambutan Ulang Tahun Jubli Emas RELA ke-50 tahun.Duit syiling peringatan yang dikeluarkan oleh BNM ini dilancarkan oleh Menteri Dalam Negeri, Datuk Seri Hamzah Zainudin dan akan dikeluarkan dalam dua bentuk denominasi iaitu Duit Syiling Peringatan Perak Sterling Berwarna dan Duit Syiling Peringatan Emas Nordic "Brilliant Uncirculated" (BU).Menurut Ketua Pengarah RELA, Datuk Yahya Sulaiman pengeluaran duit syiling peringatan yang julung kali diadakan ini adalah cukup bermakna bagi RELA selepas lima dekad penubuhannya.

(Syiling peringatan akan dikeluarkan dalam dua bentuk denominasi iaituDuit Syiling Peringatan Perak Sterling Berwarna dan Duit Syiling Peringatan Emas Nordic "Brilliant Uncirculated" (BU))

Peranan jabatan ini terus berkembang selari dengan arus transformasi ke arah sebuah jabatan yang unggul dan perkasa apabila peranannya tidak lagi hanya kepada bidang keselamatan semata-mata, malah menjurus kepada situasi dan kehendak semasa.Majlis turut mengimbas kembali segala sumbangan dan peranan penting yang dimainkan oleh RELA bersesuaian dengan fungsinya yang termaktub di dalam Akta 752 iaitu Akta Pasukan Sukarelawan Malaysia 2012.Pada majlis sama, Hamzah turut menyampaikan penganugerahan Pingat 50 Tahun RELA kepada empat orang penerima yang terdiri daripada pegawai dan anggota sukarela yang telah menunjukkan sumbangan dan bakti kepada jabatan.


ASA kembali dengan jangkaan lebih berprestij dan gilang-gemilang

KUALA LUMPUR, 26 Oktober - Selepas enam tahun, Malam Anugerah Seri Angkasa (ASA) dan Majlis Kemuncak ASA 2022 kembali dengan jangkaan lebih berprestij dan gilang-gemilang.Malah, penganjurannya juga bakal menjadi pemangkin kepada pemain industri penyiaran untuk meningkatkan kualiti dan karya masing-masing.Menteri Komunikasi dan Multimedia, Tan Sri Annuar Musa berkata menjelang penganjurannya, segala persiapan dan persediaan dipertingkat bagi memastikan kelancaran majlis yang julung kali diadakan itu.

(Annuar ditemui pemberita selepas menjadi tetamu menerusiprogram Debaran Anugerah Seri Angkasa 2022, di Angkasapuri)

"Kita mahu Anugerah Seri Angkasa (ASA) menjadi malam kebanggaan kepada pemain industri dan bukan hanya tertumpu kepada kategori-kategori utama yang tertentu, tetapi kita ingin membawa masyarakat untuk memahami keseluruhan ekosistem dunia penyiaran yang mempunyai pemain utama, termasuk yang di belakang tabir dan yang jarang kita dengar dan tampil ke hadapan. Mereka semua memainkan peranan penting untuk menjadikan dunia penyiaran itu sesuatu yang kompetitif dan bermutu tinggi," kata Annuar di sini.

Bertempat di Pusat Konvensyen Antarabangsa Putrajaya (PICC), ASA 2022 akan membuka tirainya pada 29 dan 30 Oktober dengan menampilkan hadiah menarik berbentuk trofi dan wang tunai buat pemenang bagi setiap kategori.


Kerjasama strategik RTM, FINAS meterai MoU anjur Festival Filem Malaysia ke-32

(Menteri Komunikasi dan Multimedia, Tan Sri Annuar Musa bersama Ketua Pengarah Penyiaran, Datuk Che Roslan Che Daud dan Ketua Pegawai Eksekutif FINAS, Dr. Md. Nasir Ibrahim selepas menyaksikanMajlis Menandatangani MoU kerjasama strategik RTM dan FINAS)

KUALA LUMPUR, 25 Oktober - RTM dan FINAS memeterai memorandum persefahaman bagi penganjuran Festival Filem Malaysia (FFM) ke-32 yang akan berlangsung pada 2 Disember depan.Menurut Menteri Komunikasi dan Multimedia, Tan Sri Annuar Musa, MoU kerjasama strategik itu penting bukan hanya semasa festival diadakan, namun memerlukan satu pelan promosi dan penyiaran acara yang baik bagi menyumbang kepada kejayaan penganjuran.

(Menteri Komunikasi dan Multimedia, Tan Sri Annuar Musa ditemubual media selepas menyaksikanMajlis Menandatangani MoU kerjasama strategik RTM dan FINAS)

"Saya tak nak festival filem itu sebagai satu festival yang berlaku pada hari kemuncak, ia harus sebagai dari 'itinerary' industri di mana ada hebahan yang secukupnya, pemakluman yang secukupnya melalui proses seperti diskusi wacana, adakan forum-forum, menggalakkan perbincangan berkaitan dengan industri, jadi itu semua dapat disiarkan oleh penyiar rasmi selain dari liputan untuk pemberitaan dan peristiwa-peristiwa di sekitar festival itu sendiri," kata beliau ketika ditemui selepas menyaksikan Majlis Menandatangani MoU kerjasama strategik RTM dan FINAS yang diwakili Ketua Pengarah Penyiaran, Datuk Che Roslan Che Daud dan Ketua Pegawai Eksekutif FINAS, Dr. Md. Nasir Ibrahim, di sini hari ini.Annuar berharap melalui penyiaran yang berkesan, festival yang bakal berlangsung di Melaka itu dapat ditingkatkan kualitinya.


MyAngkasa Amanah Berhad terima pendaftaran 223,247 kes pengurusan harta pusaka

(Presiden ANGKASA, Datuk Seri Dr Abdul Fattah Abdullah bercakap pada sidang media selepas Majlis Pengisian Ilmu Perancangan Harta Pusaka bersama pelatih Akademi Daie Muda YADIM 2022)

KUALA LUMPUR, 25 Oktober - MyAngkasa Amanah Berhad (MAAB) menerima pendaftaran 223,247 kes mengenai pengurusan harta pusaka berjumlah RM111.6 billion anggaran aset.Anak syarikat Angkatan Koperasi Kebangsaan Malaysia Berhad (ANGKASA) itu menerima pendaftaran berkenaan dalam tempoh enam tahun penubuhannya.Presiden ANGKASA, Datuk Seri Dr Abdul Fattah Abdullah berkata pihaknya mahu menjadikan MAAB sebagai penyedia utama khidmat perancangan dan pentadbiran harta pusaka di Malaysia.

(Presiden ANGKASA, Datuk Seri Dr Abdul Fattah Abdullah berucap pada Majlis Pengisian Ilmu  Perancangan Harta Pusaka bersama pelatih Akademi Daie Muda YADIM 2022)

Ia sekali gus mengurangkan isu harta beku yang tidak dituntut umat Islam dan bukan Islam di Malaysia khususnya."Sebenarnya MyAngkasa Amanah Berhad ini..wasiat ini bukan sahaja untuk orang Islam tetapi oleh orang bukan Islam..kita juga bantu menguruskan kes-kes yang berkenaan," kata beliau ketika ditemui pemberita pada Majlis Pengisian Ilmu Perancangan Harta Pusaka bersama pelatih Akademi Daie Muda YADIM 2022, di sini hari ini.


Tindakan tegas akan dikenakan terhadap mahasiswa jual PerantiSiswa

PUTRAJAYA, 25 Oktober - Penerima PerantiSiswa diberi amaran untuk tidak menjual tablet yang diberikan secara percuma itu kepada pihak lain.Tegas Menteri Komunikasi dan Multimedia, Tan Sri Annuar Musa, tindakan tidak bertanggungjawab terbabit telah melanggar 'akujanji' permohonan yang boleh menyebabkan nama mereka dipaparkan ke khalayak umum.Jelas beliau, tindakan tegas akan dikenakan terhadap individu yang melakukannya.Setakat ini, katanya terdapat 14 kes penjualan semula PerantiSiswa yang dikesan di seluruh negara, dan pemantauan terhadap perkara itu sedang dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP).

(Menteri Komunikasi dan Multimedia, Tan Sri Annuar Musa bercakap pada sidang media selepas mempengerusikan mesyuarat Pasukan Khas Jihad Tangani Inflasi di Putrajaya/ Foto BERNAMA)

“Ada tindakan tertentu akan diambil terhadap penjual peranti,contohnya paparkan nama secara terbuka untuk pengetahuan umum di portal perantisiswa atau maklumkan kepada pihak universiti,” katanya selepas mempengerusikan mesyuarat Pasukan Khas Jihad Tangani Inflasi di sini hari ini.Sebelum ini, tular di media sosial terdapat individu yang menjual tablet PerantiSiswa menerusi platform dalam talian pada harga bawah pasaran.


Pasukan Khas Jihad Tangani Inflasi syor kenaikan subsidi dari 8 sen kepada 10 sen sebiji telur selama sebulan

(Menteri Komunikasi dan Multimedia yang juga Pengerusi Pasukan Khas Jihad Tangani Inflasi, Tan Sri Annuar Musa pada sidang media selepas mempengerusikan mesyuarat jawatankuasa pasukan khas itu di Putrajaya hari ini/ Foto BERNAMA)

PUTRAJAYA, 25 Oktober - Pasukan Khas Jihad Tangani Inflasi mengesyorkan kenaikan subsidi dari 8 sen kepada 10 sen sebiji telur selama sebulan dan ia melibatkan nilai keseluruhan RM20 juta atau harga siling telur dinaikkan sebanyak 2 sen.Pengerusinya, Tan Sri Annuar Musa berkata, pengesyoran itu dibuat bagi mengurangkan jurang harga kos pengeluaran serta harga maksimum yang ditetapkan. Jelas beliau yang juga Menteri Komunikasi dan Multimedia, perkara berkenaan telah diusulkan kepada Perdana Menteri dan Menteri Kewangan dan akan dimuktamad secepat mungkin."Bagi menutup jurang kos pengeluaran harga telur dan harga maksimum campur subsidi semasa tapi perkara ini ditetapkan oleh jawatankuasa tetapi belum dimuktamadkan kerana situasi ada ketika, akan dirujuk pada YAB PM dan Menteri Kewangan kerana mempunyai implikasi kewangan dan berbeza dgn keputusan jemaah menteri beberapa minggu lalu," katanya pada sidang media selepas mempengerusikan mesyuarat pasukan itu, di sini hari ini.

Tambah Tan Sri Annuar turut memaklumkan, jumlah pengeluaran telur ayam bulanan ketika ini adalah 968.8 juta biji berbanding 871.9 juta biji, pada bulan biasa.Bagaimanapun, kerajaan tidak bercadang untuk mengimport telur bagi mengatasi masalah kekurangan bekalan.Jelas beliau, berdasarkan tinjauan, harga telur di Malaysia lebih rendah berbanding harga telur di pasaran runcit negara jiran.


Pasaran getah ditutup rendah berikutan indikator ekonomi pelbagai

KUALA LUMPUR, 25 Oktober- Pasaran getah Malaysia ditutup lebih rendah hari ini berikutan indikator yang pelbagai daripada pasaran niaga hadapan getah serantau, kata seorang peniaga. Peserta pasaran sedang mencerna data ekonomi global yang bercampur-campur dengan prospek permintaan jangka panjang China kekal mendung walaupun pertumbuhan ekonominya mengatasi jangkaan pada suku ketiga 2022.Pengeluaran perindustrian China pada September meningkat 6.3 peratus dari tahun ke tahun, lebih baik berbanding pertumbuhan 4.2 peratus yang direkodkan pada Ogos."Ekonomi China pulih pada kadar yang lebih cepat daripada unjuran menjelang suku ketiga pada 3.9 peratus dari tahun ke tahun tetapi kebangkitan semula yang lebih mantap dalam jangka panjang akan dicabar oleh sekatan COVID-19 yang berterusan, kemerosotan hartanah yang berpanjangan dan risiko kemelesetan global," katanya. Harga Lembaga Getah Malaysia (MRB) bagi SMR 20 turun 1.5 sen kepada 587 sen sekilogram, manakala lateks pukal adalah lebih rendah sebanyak dua sen kepada 458.5 sen sekilogram.

Pada pukul 5.00 petang, harga penutup MRB bagi SMR 20 berada pada 583.5 sen sekilogram manakala lateks pukal pada 457.5 sen sekilogram.-BERNAMA


232,000 pekebun kecil getah berdaftar RISDA bakal terima BMT tahun ini

(Menteri Pembangunan Luar Bandar, Datuk Seri Mahdzir Khalid bercakap pada sidang media selepas Majlis Pekebun Kecil RISDA Makmur Peringkat Negeri Pahang di Kuala Lipis)

LIPIS, 25 Oktober - Sejumlah 232,000 pekebun kecil getah berdaftar di bawah Pihak Berkuasa Kemajuan Pekebun Kecil Perusahaan Getah (RISDA) bakal menerima Bantuan Musim Tengkujuh (BMT) tahun ini.  Bayaran kepada pekebun kecil sebanyak RM300 sebulan melibatkan peruntukan keseluruhan berjumlah RM191 juta itu akan diagihkan pada bulan November dan Disember ini.  Menteri Pembangunan Luar Bandar, Datuk Seri Mahdzir Khalid berkata, kerajaan juga telah bersetuju untuk menaikkan kadar pembayaran BMT daripada RM600 pada tahun ini kepada RM800 bagi tahun 2023.  “Ia macam ini, bulan 10,11,12 bergantung kepada bila wang tu dimasukkan kepada RISDA, kalau wang tu dimasukkan awal kita boleh bayar awal lah, kalau lewat, bayar lewat...itu bergantung kepada wang dimasukkan ke RISDA, sekarang dah siap jumlah penerima tu dah ada cuma kita tunggu peruntukan dan masuk kita bayar, Insya-Allah," kata beliau selepas Majlis Pekebun Kecil RISDA Makmur Peringkat Negeri Pahang di Dewan Terbuka Kampung Mela di Kuala Lipis, di sini hari ini.Turut hadir, Timbalan Menteri Pembangunan Luar Bandar, Datuk Seri Abdul Rahman Mohamad, Ketua Setiausaha, Datuk Ramlan Harun dan Ketua Pengarah RISDA, Datuk Abdullah Zainal.

Sementara itu, Mahdzir berkata Program Tanam Semula Getah setakat ini telah mencapai lebih 10,000 hektar melibatkan 7,180 pekebun kecil dengan bayaran berjumlah hampir RM61.6 juta. Tahun ini katanya, RISDA menerima permohonan untuk tanam semula semula getah seluas 18,524 hektar daripada 12,381 pekebun kecil.  Pada majlis sama, beliau turut menyampaikan dividen Program Tanam Semula Komersil (TSK) RISDA peringkat negeri Pahang, berjumlah lebih RM39 juta.Dividen tersebut adalah hasil pulangan oleh RISDA Plantation Sendirian Berhad kepada 5,590 orang peserta projek TSK seluruh negeri Pahang.


JAWI, MAIWP pertimbang wujud seksyen khas jenayah syariah digital

KUALA LUMPUR, 25 Oktober- Jabatan Agama Islam Wilayah Persekutuan (JAWI) dan Majlis Agama Islam Wilayah Persekutuan (MAIWP) akan mempertimbang untuk mewujudkan satu seksyen khas jenayah syariah digital.Pengerusi MAIWP, Tan Sri Dr. Mohd Daud Bakar berkata, untuk itu pihaknya memerlukan kepakaran baharu dan juga kelengkapan teknologi pintar yang mampu mengenal pasti data-data yang diperlukan untuk mendapatkan bukti-bukti jenayah siber."Saya percaya, Ketua Pengarah JAWI, Datuk Mohd Ajib Ismail dan rakan-rakan akan melihat bagaimana kita mungkin buat satu seksyen khas kepada jenayah syariah digital.Jadi, ia perlu kepada ilmu yang lebih tuntas menggunakan 'Smart Machine Learning' yang dapat mengesan niat berbaur jahat atau tidak," katanya selepas merasmikan Konvesyen Penguatkuasaan Undang-undang Syariah Peringkat Wilayah Persekutuan di sini.

(Tan Sri Dr. Mohd Daud Bakar, Pengerusi MAIWP)

Tambah beliau, ia merupakan suatu cabaran yang besar bagi pihaknya untuk mengekang jenayah syariah berkaitan teknologi dan penyebaran fitnah dalam kalangan masyarakat.Selain memperkenal dasar undang-undang baharu, badan pelaksana juga perlu bergerak seiring agar akta yang dikeluarkan dapat dilaksana dengan berkesan.


Bomba siap siaga di pusat pengundian berisiko bencana sepanjang PRU15

ALOR SETAR, 25 Oktober- Anggota Jabatan Bomba dan Penyelamat Malaysia (JBPM) akan ditempatkan di pusat-pusat pengundian yang dikenal pasti berisiko berlaku bencana sepanjang Pilihan Raya Umum ke-15 (PRU15).Bagaimanapun, Ketua Pengarah JBPM, Datuk Seri Mohamad Hamdan Wahid berkata, penugasan itu tidak akan menjejaskan kesiapsiagaan 12,500 anggotanya menghadapi banjir Monsun Timur Laut.Katanya setakat ini cuaca tidak begitu kritikal untuk menempatkan anggota bomba di pusat pengundian yang berisiko."Kalau kita diperlukan untuk bersiap siaga di pusat tertentu atas permintaan, kita akan ambil tindakan.Namun sudah ada ramalan cuaca, kami percaya hanya lokailiti tertentu sahaja yang mungkin kami letakkan pangkalan hadapan untuk mod paling tinggi," katanya pada sidang media selepas merasmikan Forum Bicara Governans Integriti dan Antirasuah (BiGIAR) 2022 JBPM di Dewan Konvokesyen Universiti Antarabangsa Al-Bukhari, di sini.

(Datuk Seri Mohamad Hamdan Wahid, Ketua Pengarah JBPM)

Forum dihadiri hampir 500 peserta daripada 49 agensi keselamatan dan penguatkuasaan.Berdasarkan statistik, hanya dua kes rasuah dilaporkan pada tahun 2021.Sementara itu sejak Januari lalu sehingga kini, tiada sebarang kes rasuah dilaporkan membabitkan pegawai dan anggota JBPM seluruh negara.


Penguatkuasaan di lorong tikus di selatan Thailand diperketat, bendung jenayah rentas sempadan

TANAH MERAH, 25 Oktober - Penguatkuasaan serta rondaan di lorong-lorong tikus di selatan Thailand diperketatkan bagi membendung sindiket penyeludupan dan jenayah rentas sempadan.Timbalan Gabenor Wilayah Narathiwat, Fatimah Sabeeyamu berkata rondaan pihak berkuasa dan agensi keselamatan sentiasa dipertingkatkan bagi memastikan aktiviti jenayah sempadan dapat dikurangkan.

"Tidak dinafikan, Waeng dan Sungai Golok menjadi laluan utama penyeludup yang menggunakan lorong-lorong tikus bagi mengelak mereka ditahan selain aktiviti yang dilakukan itu juga tidak dapat dihidu oleh pihak berkuasa."Kami akan sentiasa meningkatkan lagi rondaan penguatkuasaan dan pemeriksaan serta melakukan tangkapan dalam usaha membanteras jenayah rentas sempadan antara Thailand dan Malaysia," katanya kepada pemberita selepas Program Berkhatan Muhibah Bilateral Malaysia-Thailand di Kompleks Imigresen, Kastam, Kuarantin dan Keselamatan (ICQS) Bukit Bunga, di sini.Tambah Fatimah, satu kerjasama juga diharap dapat dijalinkan antara Malaysia dan Thailand bagi menambah baik pembangunan di sempadan Bukit Bunga dan Bukita, di Bandar Waeng, Narathiwat.


Hari mengundi Sabtu, bolehkan rakyat tunaikan tanggungjawab

KUALA LUMPUR, 25 Oktober- Pemilihan hari pengundian Pilihan Raya Umum ke-15 (PRU15) pada hari Sabtu dibuat bagi membolehkan rakyat keluar mengundi.Jelas Perdana Menteri, Datuk Seri Ismail Sabri Yaakob, hari Sabtu merupakan hari cuti bagi semua negeri dan rakyat boleh menunaikan tanggungjawab mereka tanpa sebarang masalah."Hari mengundi hari Sabtu, jadi ramai yang tuduh kerajaan hendak buat alasan konon-kononya supaya orang tidak balik mengundi hari bekerja. Ini tidak betul. Kita telah tetapkan mengundi hari Sabtu.

(Perdana Menteri, Datuk Seri Ismail Sabri Yaakob)

"Kita beri kebebasan sepenuhnya kepada rakyat kita untuk mengundi kerana itu hak yang dijamin oleh Perlembagaan. Jadi kita bagi mereka mengundi hari sabtu", katanya dalam sidang media selepas mendengar taklimat khas persediaan menghadapi PRU15 dan Monsun Timur Laut di Ibu Pejabat Polis Bukit Aman, di sini."Kalau kita buat hari Ahad, ada negeri yang bekerja hari Ahad, kalau kita buat hari Jumaat ada negeri bekerja hari Jumaat tapi Sabtu semua cuti, sebab itu kita pilih hari Sabtu. Suruhanjaya Pilihan Raya (SPR) sebelum ini menetapkan tarikh mengundi bagi PRU15 adalah pada 19 November iaitu pada hari Sabtu.


PRU15: 58,227 pegawai dan aggota Polis bertugas pada hari pengundian

KUALA LUMPUR, 25 Oktober - Seramai 58,227 pegawai dan anggota polis akan ditugaskan pada hari pengundian Pilihan Raya Umum ke-15 (PRU15).Perdana Menteri, Datuk Seri Ismail Sabri Yaakob berkata jumlah tersebut dilihat mencukupi bagi memastikan proses pengundian berjalan lancar dengan menempatkan seorang anggota bagi setiap saluran mengundi.

"Sewaktu mengundi awal, seramai 5,661 anggota akan dikerahkan. Yang kedua sewaktu penamaan calon, 31,183 pegawai dan anggota. Ketiga sewaktu pejumlahan undi 43,716 dan yang keempat sewaktu hari mengundi 58,227 pegawai... jadi mencukupi," katanya dalam sidang media selepas mendengar taklimat khas persediaan menghadapi PRU15 dan Monsun Timur Laut di Ibu Pejabat Polis Bukit Aman, di sini.Tambah Ismail, bagi persediaan menghadapi banjir, anggota polis bersedia untuk digerakkan bersama badan berunifiorm yang lain seperti Bomba, Angkatan Tentera Malaysia (ATM), Angkatan Pertahanan Awam dan RELA melibatkan keseluruhan 69,235 anggota dan pegawai badan beruniform.Katanya, jumlah tersebut boleh ditambah terutama jika berlaku kejadian banjir luar biasa.


PM ucap takziah kepada Azalina

KUALA LUMPUR, 25 Oktober- Perdana Menteri, Datuk Seri Ismail Sabri Yaakob menzahirkan ucapan takziah kepada bekas Timbalan Ketua Dewan Rakyat, Datuk Seri Azalina Othman Said atas pemergian ibunya, Datin Salmah Sheikh Ahmad."Kita milik Allah dan kepada-Nya kita kembali."Bagi pihak Keluarga Malaysia, saya ingin merakamkan ucapan takziah kepada Datuk Seri Azalina dan keluarga atas kehilangan ibu tercinta", katanya menerusi catatan di laman sosial facebook."Semoga Allahyarhamah ditempatkan dalam kalangan roh orang-orang yang beriman dan beramal soleh. Al-Fatihah.Allahyarhamah menghembuskan nafas terakhir di Institut Jantung Negara pagi tadi.

(Foto FB Perdana Menteri, Datuk Seri Ismail Sabri Yaakob)


YDP Agong, Raja Permaisuri selamat tiba di Singapura untuk lawatan negara

SINGAPURA, 25 Oktober -Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah selamat tiba di Lapangan Terbang Antarabangsa Changi pada pukul 10:50 pagi untuk lawatan negara selama empat hari ke Singapura. Lawatan itu bagi memenuhi undangan Presiden Singapura, Halimah Yacob.

Ketibaan Seri Paduka Baginda berdua disambut Menteri Pendidikan Singapura, Chan Chun Sing, Pesuruhjaya Tinggi Malaysia ke Singapura, Datuk Dr. Azfar Mohamad Mustafar dan Ketua Setiausaha Kementerian Pengangkutan, Datuk Isham Ishak. Baginda berdua yang berlepas dari Kompleks Bunga Raya, KLIA pagi tadi diiringi Ketua Setiausaha Kementerian Luar Negeri, Datuk Seri Amran Mohamed Zin.  Turut berangkat, anakanda Seri Paduka Baginda, Tengku Puteri Raja Tengku Puteri Afzan Aminah Hafizatullah.  Al-Sultan Abdullah dan Tunku Hajah Azizah turut dipersembah jambangan bunga daripada isteri Menteri Pendidikan Singapura, Cherie Chan sebagai mengalu-alukan keberangkatan tiba baginda berdua.  Pada sebelah petang, Seri Paduka Baginda berdua dijadual melawat Asian Civilisations Museum dan Edible Garden City. Lawatan Negara itu mencerminkan hubungan dua hala yang rapat dan istimewa di antara Malaysia dengan Singapura yang bermula sejak 57 tahun lalu.


Dokumen Inisiatif Lelaki Qawwam dilancar, perkasa ciri kepimpinan

PUTRAJAYA, 25 Oktober - Dokumen Inisiatif Lelaki Qawwam (ILQ) dilancarkan bagi memperkasakan golongan lelaki dengan ciri-ciri kepimpinan yang tinggi dalam usaha memperkukuhkan institusi kekeluargaan dan sosial.Menteri di Jabatan Perdana Menteri (Hal Ehwal Agama), Senator Datuk Idris Ahmad berkata inisiatif itu berdasarkan kerangka Wawasan Kemakmuran Bersama 2030 yang mementingkan pembinaan Keluarga Malaysia melalui pelaksanaan Pelan Tindakan Sosial Islam (PTSI) dalam strategi pengukuhan institusi keluarga dan sosial.Katanya, inisiatif itu juga susulan terdapat beberapa kes yang dilaporkan mengenai keganasan rumah tangga serta masalah dalam institusi kekeluargaan dan sosial yang dilihat mampu memberi kesan kepada negara sekiranya tidak dibendung.

"Merupakan satu visi yang kita hendak selaraskan, walaupun kita bercakap tentang pendapatan negara maju, rakyat maju dan sebagainya, kita tidak mahu lupa asas yang ada kepada sebuah keluarga ini. "Kita tidak mahu apabila telah sampai satu peringkat kemajuan dari segi material, namun asas institusi sosial dan kekeluargaan ini rosak sehingga menyebabkan kita terpaksa perbaiki balik menyebabkan kerugian dari segi masa dan wang ringgit," katanya ketika ditemui pemberita selepas melancarkan dokumen ILQ, di sini.Tambah Idris, inti pati dokumen itu akan dilaksanakan secepat mungkin dengan kerjasama pemegang taruh serta pelbagai agensi agar usaha itu dapat disalurkan ke peringkat akar umbi menerusi bengkel perkahwinan dan sebagainya.


Banjir Melaka: Satu lagi PPS dibuka malam tadi

ALOR GAJAH, 25 Oktober - Angka penduduk terjejas banjir yang ditempatkan di pusat pemindahan sementara (PPS) meningkat kepada 38 orang daripada 11 keluarga setakat 8 pagi tadi, berbanding 27 individu daripada enam keluarga, malam tadi.

Sekretariat Jawatankuasa Pengurusan Bencana Negeri Melaka dalam satu kenyataan memaklumkan sebuah lagi PPS dibuka di Alor Gajah iaitu Balai Raya Gadek pada 11 malam semalam, yang menempatkan 11 penduduk terjejas daripada lima keluarga.27 penduduk terjejas daripada enam keluarga masih ditempatkan di PPS Sekolah Kebangsaan (SK) Durian Tunggal, iaitu penduduk Kampung Bukit Tambun, Kampung Bukit Balai, Kampung Belimbing Dalam dan Kampung Pulau.


Tiada jangkaan cuaca buruk luar biasa hujung bulan ini- Met Malaysia

PETALING JAYA, 25 Oktober- Jabatan Meteorologi Malaysia (MetMalaysia) tidak menjangkakan akan berlaku cuaca buruk luar biasa pada penghujung bulan ini .

Ketua Pengarah MetMalaysia Muhammad Helmi Abdullah dalam satu kenyataan berkata melalui pemantauan terkini, keadaan cuaca di Malaysia sedang dipengaruhi penumpuan angin di Semenanjung, utara Sarawak dan barat Sabah sehingga penghujung Oktober yang berpotensi menyebabkan keadaan cuaca lembap di kebanyakan negeri.Beliau berkata pada masa sama, satu sistem tekanan rendah terbentuk di barat Filipina dan dijangka bergerak ke arah barat dan barat laut menjauhi rantau negara yang akan memberi sedikit kesan terhadap keadaan laut. Katanya amaran angin kencang dan laut bergelora kategori pertama dikeluarkan semalam dengan kelajuan angin antara 40 hingga 50 kilometer sejam dan ketinggian ombak mencapai 3.5 meter dijangka boleh berlaku di kawasan perairan Condore, Reef North dan Layang-Layang dalam tempoh 27 hingga 30 Oktober.Muhammad Helmi berkata MetMalaysia akan terus memantau dan memaklumkan perubahan cuaca signifikan dari semasa ke semasa.


Agong, Raja Permaisuri berangkat ke Singapura bagi lawatan negara

SEPANG, 25 Oktober - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah hari ini berangkat ke Singapura bagi memulakan lawatan negara sehingga Jumaat ini.Pesawat khas yang membawa Seri Paduka berdua berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini, pada kira-kira 9.45 pagi.Perdana Menteri, Datuk Seri Ismail Sabri Yaakob dan isteri, Datin Seri Muhaini Zainal Abidin hadir untuk mengucapkan selamat berangkat kepada Seri Paduka berdua.Turut hadir mengucapkan selamat berangkat kepada Seri Paduka berdua ialah Menteri Luar, Datuk Seri Saifuddin Abdullah, Ketua Setiausaha Negara, Tan Sri Mohd Zuki Ali dan Ketua Pengarah Perkhidmatan Awam, Datuk Seri Mohd Shafiq Abdullah.Sebelum berangkat, Seri Paduka berdua menerima tabik Hormat Diraja daripada Batalion 1 Rejimen Askar Melayu Diraja dengan diiringi tembakan meriam 21 das dan lagu Negaraku.Keberangkatan Seri Paduka berdua akan diiringi Ketua Setiausaha Kementerian Luar, Datuk Seri Amran Mohamed Zin, Ketua Setiausaha Kementerian Pengangkutan, Datuk Isham Ishak dan pegawai daripada Istana Negara, Jabatan Perdana Menteri serta Kementerian Luar.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin dalam kenyataan berkata lawatan negara itu dijadualkan berlangsung pada September lepas tetapi ditangguhkan susulan lawatan khas Seri Paduka berdua ke London, United Kingdom pada 16 hingga 21 September lalu bagi menghadiri Istiadat Pemakaman Negara Ratu Elizabeth Il.Dalam rangka lawatan ke Singapura, Ahmad Fadil berkata Seri Paduka berdua dijadual berangkat melawat National University of Singapore dan Edible Garden City pada sebelah petang hari ini.Pada keesokannya, Seri Paduka berdua dijadual menerima menghadap Perdana Menteri Singapura, Lee Hsien Long dan isteri di Shangri-La Hotel Singapura, disusuli dengan majlis santapan tengah hari."Pertemuan ini adalah kali kedua antara kedua-dua pemimpin dengan pertemuan kali pertama ketika Seri Paduka berangkat menyaksikan Formula 1 Singapore Grand Prix 2022 pada 2 Oktober 2022, atas persilaan rasmi Lee."Pada 5 petang hari yang sama, Seri Paduka berdua dijadual berangkat ke Majlis Sambutan Negara di The Istana, Orchard Road," katanya.Ahmad Fadil berkata Seri Paduka berdua turut dijadualkan melakukan pertemuan dengan Presiden Singapura, Halimah Yacob, disusuli dengan Majlis Santapan Negara."Pertemuan ini juga merupakan yang kedua antara kedua-dua pemimpin. Pada 18 September 2022, Seri Paduka berkenan menerima menghadap Halimah di London, United Kingdom."Pada ketika itu, kedua-dua pemimpin berada di London, bagi menghadiri Istiadat Pemakaman Negara mendiang Baginda Ratu Elizabeth Il," katanya.Pada Khamis (27 Oktober), Al-Sultan Abdullah dijadual berangkat melawat loji NEWater, disusuli dengan lawatan ke Kem Latihan Komando di Pasir Ris manakala Raja Permaisuri Agong dijadual melawat, antaranya National Library dan National Museum of Singapore."Pada sebelah malam hari yang sama, Seri Paduka berdua dijadual berangkat ke majlis santapan malam dan pertemuan dengan diaspora Malaysia di Singapura."Seri Paduka berdua dijadual mengakhiri Lawatan Negara ini dan berangkat pulang ke tanah air pada 28 Oktober (Jumaat)," katanya.Ahmad Fadil berkata lawatan negara itu mencerminkan hubungan dua hala yang rapat dan istimewa di antara Malaysia dan Singapura bermula sejak 57 tahun lalu.Dari segi dagangan dua hala, dari Januari hingga Ogos 2022, jumlah dagangan Malaysia dengan Singapura ialah sebanyak AS$55.77 bilion, iaitu 12.9 peratus daripada jumlah keseluruhan dagangan Malaysia, menjadikan Singapura sebagai rakan dagangan kedua terbesar Malaysia selepas China.Singapura adalah destinasi kedua terbesar eksport Malaysia selepas China dengan nilai AS$34.51 bilion. Singapura juga sumber kedua terbesar import Malaysia selepas China dengan nilai AS$21.26 bilion.–BERNAMA


JAKM Pahang, pameran aset ketenteraan antara yang menjadi tarikan

KUALA LUMPUR, 25 Oktober - Pameran aset dan kehebatan pasukan Angkatan Tentera Malaysia (ATM) antara tarikan pada siri Jelajah Aspirasi Keluarga Malaysia (JAKM) Pahang, Jumaat ini.

Diadakan selama tiga hari, JAKM Pahang bakal berlangsung di perkarangan Stadium Darul Makmur dan Pusat Konvensyen Antarabangsa Sultan Ahmad Shah di Kuantan.

Ketua Setiausaha Kementerian Pertahanan, Datuk Seri Muez Abd Aziz berkata siri JAKM ke-12 itu yang bertemakan 'Keluarga Malaysia Teras Pertahanan Negara' bakal menonjolkan kehebatan kesemua tiga cabang perkhidmatan ATM iaitu darat, laut dan udara, dengan persiapan kini sedang giat dilakukan.

"Aset yang akan dipertontonkan antaranya ialah aset kenderaan dan aset persenjataan ringan dan berat, yang biasa digunakan tentera selain turut akan melibatkan pasukan khas seperti Gerup Gerak Khas, Pasukan Khas Laut (PASKAL) dan Pasukan Khas Tentera Udara Malaysia (PASKAU), yang semuanya menunjukkan kehebatan pasukan tentera kita," katanya ketika menjadi tetamu dalam rancangan 'Bicara Naratif' di Angkasapuri.

Tambah Muez, JAKM ke-12 yang diterajui Kementerian Pertahanan itu bakal melibatkan penyertaan 25 kementerian, usahawan industri kecil dan sederhana, pihak swasta dan badan bukan kerajaan (NGO) yang masing-masing akan mengetengahkan perkhidmatan serta produk masing-masing. Perdana Menteri, Datuk Seri Ismail Sabri Yaakob dijadual akan merasmikan JAKM ke-12, Sabtu ini.


MIC sedia tukar kerusi demi kemenangan BN - Saravanan

KUALA LUMPUR, 25 Oktober - MIC bersedia untuk saling bertukar kerusi dengan parti komponen Barisan Nasional (BN) yang lain, sekiranya parti berkenaan dilihat mempunyai peluang lebih cerah untuk menang di kerusi-kerusi terlibat pada pilihan raya umum ke-15 (PRU15).Timbalan Presidennya, Datuk Seri M. Saravanan berkata langkah itu untuk kebaikan bersama gabungan itu dan bagi membuktikan sifat positif yang diamalkan antara parti komponen BN.

"Setakat ini kami telah mengenal pasti kerusi sedia ada dan sedang berbincang sekiranya ada ruang untuk menambah kerusi."MIC lebih relevan di mana apabila kita sedar mungkin parti komponen lain yang boleh menang, lebih cerah dari parti komponen lain kita sedia untuk bertukar dengan kerusi yang lain," katanya ketika ditemui pada rumah terbuka Deepavali di kediamannya di Bukit Damansara, semalam.Tambah Saravanan, Presiden MIC, SA Vigneswaran akan mengumumkan kerusi yang akan ditandingi dalam PRU15 beserta calon yang akan mewakili mereka dalam masa terdekat.


CEO KDA FC mohon semua penyokong bersabar isu jurulatih baharu

ALOR SETAR, 25 Oktober- Ketua Pegawai Eksekutif Kedah Darul Aman (KDA) FC, Khamal Idris Ali masih enggan mengulas lanjut desas-desus Jurulatih Terengganu FC Nafuzi Zain bakal mengendalikan kelab itu musim depan.Sebaliknya, beliau meminta semua pihak bertenang dan segalanya akan dimuktamadkan apabila tiba waktu yang sesuai."Untuk waktu ini kita tak nak kata apa. Biarlah benda ini apabila sampai waktunya kita akan maklum."Kita nak hormati dia yang masih bersama Terengganu FC”, katanya.Desas desus pengendali Sang Penyu itu bakal bergabung dengan Sang Kenari bertiup kencang selepas jurulatih terdahulu, Aidil Sharin Sahak tidak lagi bersama Hijau Kuning.Khamal Idris Ali ditemui media selepas pelancaran Rumah Sang Kenari 1924 di Alor Setar yang turut dihadiri bekas Ketua Jurulatih Kedah, Azraai Khor Abdullah serta Pengarah Urusan Rumah Sang Kenari 1924, Mohd Hazriq Fahimy Abdullah.Pengerusi Kelab Legasi Kedah, Mohamad Hazriq Fahimy Abdullah mendedahkan penubuhan Rumah Sang Kenari 1924  merupakan sebuah hub yang berperanan sebagai pusat aktiviti mereka.Beliau yang juga Pengarah Urusan Rumah Sang Kenari  memaklumkan antara aktiviti utama adalah menjadi medan pusat berkumpul bagi penyokong menyaksikan perlawanan bola sepak secara langsung khususnya yang melibatkan pasukan Kedah Darul Aman FC dan lain-lain perlawanan dalam atau luar negara.Bekas Ketua Jurulatih Kedah Azraai Khor Abdullah yang juga merupakan penaung hub itu menyambut baik penubuhan Rumah Sang Kenari kerana ia menyediakan pelbagai kemudahan antaranya bar sukan, tempat sehenti penyokong, restoran serta penjualan barangan ‘merchandise’ Sang Kenari Sdn. Bhd. dan KDA FC.Pada masa yang sama menjadi Rumah Kelab Komuniti KDA FC untuk aktiviti pada hari perlawanan.Kerjasama antara KDA FC dengan usaha dari kelab penyokong ini merintis jambatan untuk banyak lagi peluang perniagaan bersama Komuniti di Kedah.Rumah Kelab itu akan turut menjual barangan cenderahati dan tiket perlawanan melibatkan pasukan Sang Kenari.


Malaysia - Australia tingkat kerjasama bilateral keselamatan maritim

(Foto Facebook Agensi Penguatkuasaan Maritim Malaysia)

CAIRNS, 25 Oktober-  The 11th Malaysia - Australia Civil Maritime Security Working Group (CMSWG) berlangsung Isnin menyaksikan  Australia menjadi tuan rumah.Kehadiran delegasi Malaysia dipimpin Ketua Pengarah Maritim Malaysia, Laksamana Maritim Datuk Mohd Zubil Mat Som dan disambut Commander Martime Border Command, Australian Border Force (ABF), Rear Admiral Justin Jones, CSC, RAN dalam sebuah majlis yang berlangsung di Cairns, Queensland.Penganjuran CMSWG kali ke-11 ini, memberi tumpuan utama kepada pembangunan dan cabaran serantau dalam pembinaan kapasiti secara dua hala di antara badan penguatkuasaan Malaysia dan Australia.Selain itu, aspek yang turut diketengahkan adalah mengenai pemulihan pasca pandemik dan kesannya secara khusus terhadap persekitaran keselamatan maritim kedua-dua negara.CMSWG ialah platform kerjasama dua hala yang memberi tumpuan kepada keselamatan maritim dalam isu-isu penguatkuasaan jenayah rentas sempadan termasuk penyeludupan migran, pemerdagangan manusia dan pengawalan sempadan zon maritim antara Malaysia dan Australia sejak 2011.


Qari Bahrain dan qariah Malaysia diumum johan MTHQA Ke-62

(Qari Bahrain, Mohamed Sameer Mohamed Magahed diumumkan sebagai johan qari Majlis Tilawah dan Menghafaz Al-Quran Peringkat Antarabangsa (MTHQA) Ke-62/ FB JAKIM)

KUALA LUMPUR, 24 Oktober - Qari dari Bahrain, Mohamed Sameer Mohamed Magahed dan qariah dari Malaysia, Sofizah Mousin, masing-masing diumumkan johan qari dan qariah Majlis Tilawah dan Menghafaz Al-Quran Peringkat Antarabangsa (MTHQA) Ke-62.Mohamed Sameer memperoleh markah 93.33% manakala Sofizah Mousin memperolehi markah sebanyak 89.66%.Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah Raja dan Permaisuri Agong, Tunku Hajah Azizah Aminah Maimunah Iskandariah berkenan merasmikan Penutupan Dan Penyampaian Hadiah MTHQA Ke-62 kepada para pemenang.Hadir sama, Perdana Menteri, Datuk Seri Ismail Sabri Yaakob.

(Qariah Malaysia, Sofizah Mousin diumumkan sebagai johan qariah Majlis Tilawah dan Menghafaz Al-Quran Peringkat Antarabangsa (MTHQA) Ke-62/ FB JAKIM)

Turut hadir, Menteri di Jabatan Perdana Menteri (Hal Ehwal Agama), Datuk Idris Ahmad dan Ketua Polis Negara, Tan Sri Acryl Sani Abdullah Sani dan Ketua Pengarah Jabatan Kemajuan Islam Malaysia (JAKIM), Datuk Hakimah Mohd Yusoff.MTHQA pada tahun ini juga mempersembahkan penggunaan teknologi A.R (Augmented Reality) yang dapat dilihat oleh para penonton di kaca televisyen. Ia bagi menambahkan kesan penghayatan kepada setiap ayat yang ditadabbur berasaskan fakta dan ilmu.MTHQA ke-62 diadakan secara fizikal dan turut disiarkan secara langsung di saluran RTM TV1 serta media sosial rasmi Jabatan Kemajuan Islam Malaysia bermula pukul 8.30 hingga 11 malam.


UTM tukar tiga sesi majlis konvokesyen

JOHOR BAHRU, 24 Oktober- Universiti Teknologi Malaysia (UTM) meminda tiga sesi Majlis Konvokesyen ke-66 universiti itu berikutan Pilihan Raya Umum ke-15 (PRU15) yang akan diadakan pada 19 November ini.UTM dalam satu kenyataan memaklumkan pindaan tersebut bertujuan memberi laluan kepada semua warga universiti, graduan dan ahli keluarga untuk menunaikan tanggungjawab sebagai pengundi ketika PRU15."Dimaklumkan bahawa UTM dengan limpah perkenan Duli Yang Maha Mulia Tuanku Canselor (Permaisuri Johor Raja Zarith Sofiah Sultan Idris Shah) telah bersetuju meminda sesi Majlis Konvokesyen UTM ke-66 yang kebetulan jatuh pada 19 Nov 2022 iaitu pada tarikh PRU15," menurut kenyataan itu.Bagi sesi pertama pukul 8.00 pagi 19 November dipinda kepada 8.00 pagi 24 November; sesi ke-2 pukul 8.00 pagi 20 November kepada 2.00 petang 24 November dan sesi ke-3 pada 2.00 petang 20 November kepada 8.00 pagi 25 November. Menurut UTM, sesi keempat hingga sesi kesembilan adalah kekal seperti yang telah dijadualkan bermula 21 November hingga 23 November.UTM turut meminta semua graduan merujuk laman web rasmi di pautan www.utm.my/convocation untuk sebarang maklumat terkini berkenaan pindaan yang telah dibuat.


Isu TPM: Tumpuan kepada menang PRU dulu - Ismail Sabri

(Datuk Seri Ismail Sabri Yaakob berucap pada Majlis Perasmian Penutupan Ekspresi@Finas di Studio Merdeka Finas/BERNAMA)

HULU KELANG, 24 Oktober- Cadangan pelantikan tiga Timbalan Perdana Menteri hanya akan diputuskan sekiranya Barisan Nasional memenangi Pilihan Raya Umum (PRU) ke-15, kata Perdana Menteri, Datuk Seri Ismail Sabri Yaakob.Fokus parti itu ketika ini adalah memenangi PRU ke-15.Tambahnya jika dilaksana, pemilihan calon TPM akan diusul oleh negeri yang terlibat."Biar kita menang pilihan raya dulu kalaulah perkara ini dalam manifesto tentu sahaja kita akan pastikan ia akan dilaksana walau bagaimanapun kita tunggu menang dulu," kata Ismail Sabri selepas merasmikan Majlis Penutup Program Eksplorasi Komuniti Kreatif Keluarga Malaysia EKSPRESI@FINAS di sini.Beliau berkata demikian ketika ditanya sekiranya sudah terdapat calon dari Sabah dan Sarawak untuk jawatan TPM.

(Datuk Seri Ismail Sabri berkata cadangan pelantikan tiga Timbalan Perdana Menteri hanya akan diputuskan sekiranya Barisan Nasional memenangi Pilihan Raya Umum (PRU) ke-15/BERNAMA)


PETALING JAYA, 24 Oktober- Jabatan Meteorologi Malaysia (MetMalaysia) tidak menjangkakan berlaku cuaca buruk luar biasa pada penghujung bulan ini seperti yang tular di media sosial.

Ketua Pengarah MetMalaysia, Muhammad Helmi Abdullah dalam satu kenyataan media hari ini berkata, keadaan cuaca di Malaysia sedang dipengaruhi penumpuan angin di Semenanjung, utara Sarawak dan barat Sabah hingga penghujung Oktober dan menyebabkan cuaca lembap di kebanyakan negeri.

Dalam pada itu, satu sistem tekanan rendah terbentuk di barat Filipina dan dijangka bergerak ke arah barat dan barat laut menjauhi rantau negara yang akan memberi sedikit kesan terhadap keadaan laut.

(Tiada ramalan cuaca buruk luar biasa pada penghujung bulan ini)

"Amaran angin kencang antara 40 hingga 50 kilometer sejam dan laut bergelora dengan ketinggian ombak mencapai 3.5 meter dijangka boleh berlaku di kawasan perairan Condore, Reef North dan Layang-layang dalam tempoh 27 hingga 30 Oktober.

"MetMalaysia akan terus memantau dan memaklumkan perubahan cuaca signifikan yang berlaku dari masa ke masa," menurut kenyataan itu.

Orang ramai diingatkan agar mendapatkan maklumat sahih berkenaan ramalan cuaca melalui laman web rasmi dan laman media sosial rasmi MetMalaysia atau melalui talian 1-300-22-1638 dan aplikasi myCuaca.


Deepavali perkukuh hubungan bermasyarakat

(Chandrahasan Samynathan menerima kunjungan tetamu di Taman RPA Arau)

ARAU, 24 Oktober- Sambutan Deepavali yang diraikan hari ini turut diperkukuhkan dengan amalan ziarah menziarahi antara satu sama lain. Bagi penduduk di Taman Rancangan Perumahan Awam (RPA) Arau dan Taman Seri Intan, seperti perayaan lain juga, amalan kunjung mengunjung tetap menjadi tradisi masyarakat setempat setiap kali sambutan bagi sesuatu perayaan.Tambahan pula hidup bermasyarakat dan berbilang kaum dan agama ia merupakan satu peluang untuk mengeratkan perpaduan.Tetamu yang hadir dihidangkan makanan seperti tosai, capati, nasi, kari dan dal yang sentiasa menjadi pilihan masyarakat.

Salah seorang yang menyambut Deepavali ialah Chandrahasan Samynathan, sejak awal pagi rumahnya tidak putus-putus menerima kehadiran tetamu dalam kalangan jiran dan rakan-rakan sekerja. "Memang meriah perayaan Deepavali kali ini sebab sebelum ni terbatas berikutan COVID-19. Jadi tahun ini saya terima semua kunjungan tetamu."Semua kaum hadir, Melayu, Ciina dan India. Sama-sama meriakan Deepavali." Dia ditemui media ketika sambutan rumah terbuka sempena Deepavali di Taman RPA Arau yang turut diserikan dengan kehadiran Menteri Wilayah Persekutuan, Datuk Seri Dr Shahidan Kassim dan DUN Pauh, Rozieana Ahmad petang tadi.


Malaysia ulangi gesaan pembaharuan PBB

PUTRAJAYA, 24 Oktober- Malaysia mengulangi gesaannya agar Pertubuhan Bangsa-Bangsa Bersatu (PBB) melakukan pembaharuan seiring perubahan hari ini dan cabaran kompleks yang dihadapi masyarakat global, bertepatan dengan ulang tahun ke-77 PBB hari ini.Pembaharuan akan menjadi kaedah terbaik dalam memulihkan kecekapan dan keberkesanan PBB, terutamanya dengan memansuhkan kuasa veto.“Malaysia percaya bahawa reformasi PBB sudah lama tertangguh. Dunia yang kita diami kini telah berubah secara drastik berbanding pada awal penubuhan PBB. Cabaran hari ini lebih besar, kompleks dan saling berkaitan.“Terang dan jelas bahawa PBB perlu mengekalkan kedudukannya sebagai simbol demokrasi antara lain, bagi menangani dan menyelesaikan konflik di seluruh dunia melalui cara yang adil dan saksama.“Justeru, cabaran-cabaran kini hanya boleh ditangani melalui kerjasama lebih erat dan pengukuhan semula sistem multilateralisme,” menurut kenyataan Kementerian Luar di sini, Isnin, sempena ulang tahun ke-77 PBB atau juga dikenali sebagai Hari PBB.Tema Hari PBB tahun ini "Membina Kembali Bersama Demi Keamanan dan Kemakmuran", mengiktiraf keperluan masyarakat antarabangsa untuk bekerjasama bagi membina semula dunia yang lebih baik, kesan daripada impak COVID-19; atas dasar keamanan dan kemakmuran untuk semua.Menurut Kementerian Luar, Malaysia ingin memperbaharu komitmennya terhadap PBB dengan memainkan peranan lebih aktif yang akan menyumbang ke arah kerjasama antarabangsa, berdasarkan prinsip saling menghormati dan undang-undang antarabangsa seperti digariskan dalam Piagam PBB.

Malaysia telah menjadi ahli yang aktif dan bertanggungjawab dalam memenuhi komitmennya dalam merealisasikan tujuan serta prinsip PBB, seperti termaktub dalam Piagam PBB dan akan terus mempromosikan tiga tonggak utama - keamanan dan keselamatan; hak asasi manusia; dan pembangunan - yang penting dan saling berkait. “Malaysia akan terus memainkan peranan utama dalam menyelesaikan konflik dan pertikaian di rantau ini. Pembinaan kepercayaan dan keyakinan adalah penting untuk mewujudkan Keluarga Dunia yang adil, stabil dan aman,” menurut kenyataan itu.Di sebalik beberapa peristiwa penting dan mesyuarat penting, Perjanjian Larangan Senjata Nuklear (TPNW) dan Persidangan ke-10 Kajian Semula Ahli-ahli Perjanjian Tanpa-percambahan Senjata Nuklear (NPT) yang diadakan pada Jun dan Ogos tahun ini merupakan mesyuarat yang amat signifikan.Bagaimanapun, kekurangan hasil yang bermakna merupakan peringatan terhadap keperluan untuk memperkukuhkan lagi usaha bagi pelucutan senjata nuklear.Mengenai Agenda 2030 bagi Pembangunan Mampan, Malaysia berazam untuk melaksanakan dan memenuhi mandatnya dengan PBB bertindak sebagai titik tumpuan terhadap usaha bersama.Dalam usaha untuk mencapai Matlamat Pembangunan Mampan (SDG), Malaysia komited untuk mengurangkan pelepasan gas rumah hijau sebanyak 45 peratus berdasarkan Keluaran Dalam Negara Kasar (KDNK) menjelang 2030; dan menetapkan sasaran untuk mencapai 31 peratus bagi penggunaan tenaga boleh diperbaharui menjelang 2025.“Selain itu, Malaysia akan menubuhkan Pusat SDG Kebangsaan bagi memantau kemajuan pelaksanaan SDGs.” menurut kenyataan itu.Malaysia telah menyertai badan dunia itu selepas mencapai kemerdekaan pada 1957.Hari PBB disambut setiap tahun pada 24 Oktober bagi memperingati Piagam PBB yang dikuat kuasa pada 1945.- BERNAMA


GRS-BN muktamadkan pembahagian kerusi untuk PRU15

(Pengerusi GRS, Datuk Seri Hajiji Noor/Foto BERNAMA)

KOTA KINABALU, 24 Oktober - Gabungan Rakyat Sabah dan Barisan Nasional (GRS-BN) memuktamadkan pembahagian kerusi untuk Pilihan Raya Umum ke-15 (PRU15).Pengerusi GRS, Datuk Seri Hajiji Noor berkata pembahagian kerusi berkenaan akan diumumkan sebelum hari penamaan calon.Menurut beliau, kerjasama GRS-BN akan mengukuhkan lagi gabungan ini dalam menghadapi PRU15."Semuanya baik-baik, kerjasama di antara Barisan Nasional dan GRS dalam pilihanraya umum yang akan datang ini dan kita akan pastikan kerjasama ini menjadi satu kekuatan kepada kerajaan negeri kerana kerajaan negeri adalah kerajaan Gabungan Rakyat Sabah dan juga Barisan Nasional," kata beliau yang juga Ketua Menteri Sabah ketika ditemui pemberita, di sini hari ini.

Mengulas mengenai cadangan Pengerusi BN, Datuk Seri Ahmad Zahid Hamidi mengenai pemilihan Timbalan Perdana Menteri dari Sabah akan dilantik sekiranya gabungan berkenaan menang dalam PRU15, Hajiji menyokong penuh cadangan tersebut dan akan memilih pemimpin yang benar-benar layak untuk jawatan tersebut.


Remaja lemas di Tasik Tiga Beradik

(Remaja berusia 15 tahun lemas di Tasik Tiga Beradik)

PASIR GUDANG, 24 Oktober- Seorang remaja lelaki berusia 15 tahun ditemui lemas ketika beriadah bersama rakan di Tasik Tiga Beradik, Pasir Gudang, Johor kira-kira 10.00 pagi tadi. Seorang lagi mangsa, juga berusia 15 tahun berjaya diselamatkan orang awam. Komander Operasi dari Balai Bomba dan Penyelamat Pasir Gudang, Penolong Kanan Penguasa Bomba Saifulbahri Safar memaklumkan, kesemua remaja tersebut terdiri daripada empat orang lelaki dan dua orang perempuan melakukan aktiviti mendaki, sebelum mandi di tasik berkenaan. Mayat mangsa ditemui di tasik kira-kira tiga meter itu dan sejauh tujuh meter dari kawasan tebing.Mangsa kemudian dibawa naik sebelum disahkan meninggal dunia oleh petugas kesihatan dan diserahkan kepada polis untuk tindakan lanjut. Manakala mangsa yang terselamat dibawa ke Hospital Sultan Ismail, Johor Bahru untuk mendapatkan rawatan.

(Pasukan Keluaran Operasi (PKO) menyelamatkan mangsa kedua)


Sambutan Deepavali di Negeri Sembilan, meriah

SEREMBAN, 24 Oktober- Lebih 5,000 penganut agama Hindu berkunjung ke Kuil Sri Balathandayuthapani, Seremban yang merupakan antara kuil yang terbesar di negeri itu untuk upacara sembahyang sempena Deepavali.  Setelah dua tahun perayaan Deepavali disambut dalam keadaan yang sederhana ekoran wabak COVID-19, tahun ini Pesta Cahaya itu dapat diraikan dengan lebih meriah tanpa Tatacara Pengendalian Piawai (TPP) ketat.Walaupun tiada TPP dikenakan, orang ramai dilihat masih memelihara kawalan kendiri demi memastikan keselamatan serta kesihatan.   Dalam pada itu, menjelang Pilihan Raya Umum ke-15 (PRU-15), Pengerusi Kuil-kuil Hindu Negeri Sembilan, Kapt (B) Parameswaran Renggasamy menyatakan, "pelaksanaan PRU-15 sama sekali tidak menjejaskan sambutan perayaan Deepavali." Tambahnya, "keluar mengundi menjadi tanggungjawab rakyat Malaysia kepada negara."

(Pengunjung melakukan upacara sembahyang sempena Deepavali)

Nanthan Athi, seorang pekerja swasta dari Kota Kinabalu, Sabah juga turut merasakan kemeriahan dalam meraikan Deepavali ditambah pula dengan bahang yang dirasakan daripada PRU-15 membuatkan dia tidak sabar untuk melaksana tanggungjawab sebagai rakyat Malaysia. Dia turut berpendapat, "sebenarnya PRU-15 tidak menghalang kemeriahan Deepavali, kerana tidak kira apa pun kita sebagai rakyat Malaysia mesti menunaikan tanggungjawab kepada negara dan tidak menjadikan perayaan ini sebagai alasan untuk tidak mengundi."Perayaan kali ini sangat meriah kerana selepas dua tahun tidak pulang ke Semenanjung, ini merupakan satu peluang untuk menyambutnya bersama keluarga dengan pelbagai kuih tradisional dan semestinya kari."Bagi suri rumah, Thevi Nagaratham berkata, "PRU juga sama sambutannya seperti Deepavali, ia memberikan suasana gembira. Jadi, saya harap PRU kali ini akan membawa perubahan yang baik untuk negara."Seorang pesara, Subramaniam Gopal turut merasakan perkara sama, "saya rasa PRU kali ini, tidak mengganggu perayaan Deepavali. Ini juga merupakan peluang yang besar kepada calon calon untuk sama-sama merayakan Deepavali."


KUALA NERANG, 24 Oktober- Sejumlah 10,506 pelajar B40 di Kedah menerima manfaat bantuan pendidikan bawah program Tanggungjawab Sosial Korporat (CSR) Yayasan Pelajaran MARA (YPM). Menteri Pembangunan Luar Bandar, Datuk Seri Mahdzir Khalid berkata bantuan itu melibatkan peruntukan lebih RM1.8 juta sepanjang tahun ini. Ia disalurkan melalui pelbagai program pendidikan YPM yang dilaksanakan sepanjang tahun. "Antaranya Skim Bantuan Persekolahan, Dana Ehsan Pendidikan, Program Tuisyen Pintar, Program Kecemerlangan Modal Insan, Skim Anak Angkat dan Pembiayaan Pendidikan Tertiari. "Syabas dan tahniah kepada YPM atas pelbagai inisiatif yang telah dilaksanakan dalam membantu golongan yang memerlukan ini. "Usaha tersebut perlu dilaksanakan bagi memastikan anak-anak luar bandar terutamanya daripada golongan B40 tidak keciciran dalam pelajaran selain meringankan tanggungan ibu bapa" kata Mahdzir dalam sidang media selepas majlis pelancaran Program Pendidikan YPM Daerah Padang Terap di Pusat Komuniti Padang Kerasak, di sini.

(Pelajar B40 Kedah terima manfaat bantuan pendidikan program CSR YPM)

Turut hadir Pengerusi YPM, Datuk Mohd Razman Yaacob; Pengerusi MARA Corporation Sdn Bhd, Senator Datuk Othman Aziz; Ketua Pegawai Eksekutif YPM, Mohd Amran Mat Ariffin dan Ahli Majlis MARA, Datuk Ibrahim Saad. Beliau turut menyaksikan penyerahan tiga replika cek sumbangan bantuan persekolahan YPM bernilai RM95,000, bantuan keluarga pelajar asnaf UNIMARA sebanyak RM18,700 dan sumbangan keluarga asnaf RCB berjumlah RM17,500.  Seramai 693 pelajar dan 75 keluarga B40 di daerah Padang Terap menerima sumbangan berbentuk bantuan persekolahan wang tunai dan komputer riba. Manakala 3 buah sekolah menerima sumbangan tunai berjumlah RM5,000 bagi setiap sekolah.


Perayaan satukan masyarakat pelbagai kaum

(Datuk Seri Ismail Sabri (tengah) memotong kek ketika menghadiri rumah terbuka Deepavali Timbalan Presiden MIC, Datuk Seri M.Saravanan (dua, kiri)/BERNAMA)

KUALA LUMPUR, 24 Oktober- Perayaan Deepavali yang disambut pelbagai kaum di seluruh negara, bukti kestabilan politik amat penting.Menteri Sumber Manusia, Datuk Seri M. Saravanan berkata, kestabilan yang wujud ketika ini, akan memberi keyakinan kepada rakyat untuk membuat keputusan dalam Pilihan Raya Umum ke -15."Kestabilan politik kita lihat walaupun perayaan-perayaan ini dirai kaum tertentu, tetapi turut hadir meraikan oleh semua kaum. "Kestabilan politik amat penting, hanya boleh beraya jika kita ada kestabilan politik berterusan. Rakyat akan buat keputusan terbaik apabila tiba masanya," kata Saravanan ketika ditemui media selepas menerima kunjungan Perdana Menteri, Datuk Seri Ismail Sabri Yaakob di rumah terbukanya di sini.Selain menjamu selera hidangan resipi masyarakat India, perdana menteri sempat beramah mesra dengan tetamu yang hadir.Rumah terbuka itu turut dimeriahkan dengan kehadiran Menteri Kewangan, Tengku Zafrul Tengku Abdul Aziz; Menteri Pembangunan Usahawan dan Koperasi, Tan Sri Noh Omar dan Menteri Perusahaan Perladangan dan Komoditi, Datuk Zuraida Kamaruddin.

(Datuk Seri M. Saravanan ditemui berkata perayaan Deepavali yang disambut pelbagai kaum di seluruh negara, bukti kestabilan politik amat penting)


TNB rangkul Anugerah Emas SSON Asia Impact Awards 2022

KUALA LUMPUR, 24 Oktober - TNB Global Business Solutions (TGBS) dinobatkan Pasukan Perkhidmatan Perkongsian Terbaik pada majlis Anugerah Perkhidmatan Perkongsian dan Rangkaian Penyumberan Luar (SSON) Asia Impact Awards 2022.Syarikat tersebut meraih Anugerah Emas bagi kategori berkenaan, mengatasi 11 syarikat gergasi lain seperti Coca-Cola Japan Business Services, PepsiCo dan Otis Worldwide.Dalam satu kenyataan, Ketua Pegawainya, Ahmad Hushairi Ibrahim berkata anugerah ini merupakan pengiktirafan kepada TNB selain mencerminkan dedikasi warganya dalam mendukung aspirasi sebagai pembekal terunggul bagi solusi tenaga mampan di Malaysia dan peringkat global.

(Ketua Pegawai TNB Global Business Solutions, Ahmad Hushairi Ibrahim)

"Kejayaan ini juga mengukuhkan lagi komitmen TNB terhadap agenda pembangunan mampan selari kepentingannya kepada Alam Sekitar, Sosial dan Tadbir Urus (ESG)," kata beliau dalam kenyataan tersebut.Anugerah industri tahunan peringkat global itu memberi pengiktirafan kepada perkhidmatan perniagaan dan syarikat yang memanfaatkan teknologi serta amalan terbaik dalam meningkatkan kecekapan operasi.


PRU15: Dilarang guna masjid, surau, sekolah agama negeri untuk tujuan berkempen

JOHOR BAHRU, 24 Oktober- Semua calon yang bakal bertanding pada Pilihan Raya Umum, PRU ke-15 di Johor dilarang menggunakan semua masjid, surau dan sekolah agama negeri itu bagi tujuan berkempen.  Exco Hal Ehwal Agama Islam Negeri, Mohd Fared Mohd Khalid berkata, ketetapan setakat ini dikhususkan kepada Menteri Besar Johor dan beliau sendiri, dalam menyampaikan ucapan dasar negeri.

(Exco Hal Ehwal Agama Islam Negeri, Mohd Fared Mohd Khalid menghadiri Majlis Sambutan Maulidur Rasul di Surau Al-Husna, Desa Rahmat,di sini)

Larangan itu turut dikuatkuasakan kepada ahli-ahli dewan undangan negeri sedia ada di Johor.  Bagaimanapun, penganjuran bagi program penyampaian bantuan dan pengimarahan masjid dibenarkan.  "Sesiapa yang kita lihat ada niat untuk melanggar itu pun tidak bagus dan saya akan pastikan pegawai-pegawai agama bergerak di seluruh daerah dan pegawai pegawai masjid surau kita di setiap masjid dan surau diberikan taklimat dan penegasan supaya benda ini jangan berlaku,"katanya. Beliau turut mengingatkan calon-calon wanita sama ada beragama islam atau bukan Islam untuk menghormati tatacara pemakaian ke tempat Ibadat Islam dan Institusi-institusi Pengajian Islam.


MAIJ peruntuk RM1 juta bantuan menjelang musim tengkujuh

JOHOR BAHRU, 24 Oktober- Majlis Agama Islam Johor, (MAIJ) secara asasnya memperuntukkan RM1 juta sebagai bantuan kepada penduduk jika berdepan banjir di negeri itu nanti.  Exco Hal Ehwal Agama Islam Johor, Mohd Fared Mohd Khalid berkata, bantuan itu diberikan, sebelum, semasa dan selepas banjir.

(Exco Hal Ehwal Agama Islam Johor, Mohd Fared Mohd Khalid)

Setakat ini, bantuan RM20,000 sudah disalurkan ke 10 daerah negeri Johor.  Pemberian bantuan itu nanti mengikut kadar kerosakan dan keperluan setiap isi rumah.  Selain dikhususkan kepada keperluan keluarga, MAIJ juga sedia menawarkan bantuan bagi membaik pulih rumah-rumah, pembayaran rumah sewa dan pusat tahfiz yang terjejas banjir.  Menurut Exco Johor, Mohd Fared Mohd Khalid, negeri Johor sangat bersedia persediaan banjir."Semua daerah pengerusi bencana pegawai daerah diberi taklimat dan bersedia 100 peratus Majlis Agama Islam Negeri Johor di bahagian bantuan kebajikan juga telah bersedia begitu juga sukarelawan kita ada dua briged iaitu aswaja dan ansar yang boleh digerakkan bila bila masa,"katanya selepas menghadiri Majlis Sambutan Maulidur Rasul di Surau Al-Husna, Desa Rahmat, Johor Bahru, Johor hari ini.  Bantuan itu akan diselaraskan di pejabat-pejabat daerah dengan segera.


Deepavali disambut sederhana tetapi meriah di Perlis

KANGAR, 24 Oktober- Perayaan Deepavali yang diraikan penganut beragama Hindu khususnya di Perlis dalam keadaaan sederhana tetapi meriah.Sambutan penuh bermakna dengan keluarga, saudara mara dan sahabat tersayang yang dapat berkumpul bersama dengan mengayakan busana tradisi berwarna-warni.

(Pengerusi Yayasan Khayr Ummah Antarabangsa, Datuk Dr Fathul Bari Mat Jahya bersama dalam perayaan Deepavali di sini)

Bagi Sheetha yang menetap di Kampung Kota, Kangar, sambutan tahun ini cukup meriah kerana dapat sambut bersama jiran-jiran berbilang bangsa dan agama dalam semangat perpaduan.Manakala bagi anaknya M. Mayuran, saat paling bermakna ketika Deepavali adalah berkumpul bersama adik beradik dan ziarah rakan-rakan yang turut menyambut Deepavali.Beliau ditemui RTM ketika meninjau sambutan Deepavali di sekitar Kangar dimana Pengerusi PR1MA yang juga Pengerusi Yayasan Khayr Ummah Antarabangsa, Datuk Dr Fathul Bari Mat Jahya turut meluangkan masa menyampaikan sumbangan berupa hamper makanan dan wang tunai kepada lima keluarga yang menyambut Deepavali di Kampung Kota,Kangar


Pembubaran parlimen tidak jejaskan kemeriahan Deepavali - PM

SHAH ALAM, 24 Oktober- Pembubaran Parlimen jelas tidak menjejaskan kemeriahan perayaan Deepavali seperti yang ditularkan.  Ia terbukti apabila Keluarga Malaysia meraikannya dengan penuh keharmonian meskipun disebalik kehangatan menjelang Pilihan Raya Umum Ke-15.  Perdana Menteri, Datuk Seri Ismail Sabri Yaakob berharap perayaan kali ini akan mengukuhkan perpaduan dan menyemarakkan semangat keharmonian sesama Keluarga Malaysia.

(Perdana Menteri, Datuk Seri Ismail Sabri Yaakob hadir ke kediaman Presiden MIC, Tan Sri Vigneswaran untuk perayaan Deepavali di sini)

"Apa yang kita lihat ialah pembubaran parlimen langsung tidak menjejaskan sambutan Deepavali, malah lebih meriah lagi, jadi saya sekali lagi mengucapkan Deepavali Valtukall," katanya. Beliau berharap perayaan Deepavali kali ini akan memberi kegembiraan dan keceriaan bagi masyarakat India dan seluruh Keluarga Malaysia. Datuk Seri Ismail Sabri ditemui pemberita ketika hadir ke kediaman Presiden MIC, Tan Sri Vigneswaran bagi memeriahkan perayaan Deepavali. Hadir sama ialah Presiden MCA, Datuk Seri Wee Ka Siong dan Timbalan Pengerusi BN, Datuk Seri Mohamad Hassan. Pada Sabtu, Datuk Seri Ismail Sabri turut hadir ke Bazaar Deepavali Brickfields dan bagi meninjau kemeriahan Keluarga Malaysia membuat persiapan menyambut Deepavali dan berbelanja kelengkapan bersempena Pesta Cahaya.


4 daerah di Kedah terjejas air, pulih berperingkat

KEDAH, 24 Oktober- Bekalan air di empat daerah di Kedah yang terjejas sejak semalam, pulih secara berperingkat hari ini berikutan Loji Rawatan Air (LRA) yang terkesan akibat kadar kekeruhan air mentah yang tinggi mulai beroperasi pagi tadi.Menurut kenyataan Syarikat Air Darul Aman (SADA) setakat jam 8 pagi tadi tahap peratusan loji yang beroperasi di LRA Pelubang telah mencapai tahap 100 peratus dan LRA Bukit Pinang sebanyak 70 peratus.

(Syarikat Air Darul Aman (SADA) yang terletak di Jalan  Sultan Badlishah, Bandar Alor Setar)

SADA memaklumkan tempoh gangguan dan pemulihan bekalan air yang terkesan adalah berbeza dan bergantung kepada jarak lokasi premis pengguna dan tekana air pada sistem agihan bekalan air. Semalam 124,807 akuan pengguna di empat daerah itu mengalami gangguan bekalan air sejak pukul 6.35 pagi disebabkan kadar kekeruhan air mentah yang tinggi. Kadar kekeruhan air mentah kembali normal dan agihan semula bekalan air selesai dan tahap paras air di LRA Pelubang dan LRA Bukit Pinang kapasiti 100 peratus. Sementara itu, Lembaga Kemajuan Pertanian Muda MADA dalam kenyataan memaklumkan operasi pelepasan air daripada empangan MADA telah dilakukan sehingga pukul 4 petang semalam. MADA telah membuka pintu Pelubang Barrage dan Struktur Kawalan Ampang Jajar serta juga membuka keseluruhan lapan pintu air untuk mengawal kualiti air saliran dan paras di Sungai Kedah dan Sungai Pendang .


45 penduduk terjejas banjir di daerah Lipis masih ditempatkan di PPS

PAHANG, 24 Oktober- Perkembangan banjir di Pahang, seramai 45 penduduk terjejas banjir di daerah Lipis dan Raub masih ditempatkan di 3 buah Pusat Pemindahan Sementara (PSS), setakat pukul 11 pagi tadi.

(Sekolah Kebangsaan Lubon Kulit antara PPS untuk penduduk terjejas banjir)

Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, di daerah Lipis, seramai 23 penduduk daripada 10 buah keluarga masih ditempatkan di dua PPS yang di buka di daerah itu.  Jumlah itu melibatkan 16 penduduk di SK Lubuk Kulit dan 7 penduduk di Masjid Kampung Beletik.  Bagaimana pun katanya, kesemua mereka dijangka akan dibenarkan pulang ke kediaman masing-masing hari ini, berikutan keadaan banjir yang surut sepenuhnya di kawasan terbabit.  Sementara itu, seramai 22 penduduk melibatkan enam keluarga terjejas dari Kampung Ulu Atok, Raub, masih ditempatkan PPS SK Ulu Atok


Agong, Raja Permaisuri zahir ucap Selamat Menyambut Deepavali

KUALA LUMPUR, 24 Oktober - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan Selamat Menyambut Deepavali kepada semua penganut agama Hindu di seluruh negara.Ucapan itu dizahirkan baginda berdua menerusi poster yang dimuat naik melalui Facebook rasmi Istana Negara, hari ini.

“Semoga perayaan ini membawa sinar cahaya keamanan, kesejahteraan, kebahagiaan dan keafiatan kepada semua penganut agama Hindu,” menurut catatan di poster berkenaan.


Ibu Dr Wan Azizah meninggal dunia

KUALA LUMPUR, 24 Oktober- Ibu kepada bekas Timbalan Perdana Menteri Datuk Seri Dr Wan Azizah Wan Ismail, Datin Mariah Khamis meninggal dunia awal pagi hari ini.Menurut Presiden PKR Datuk Seri Anwar Ibrahim, jenazah ibu mentuanya akan dijadualkan pada 11.30 pagi ini untuk solat jenazah di Masjid Al-Mustaqim, Ampang.

“Saya memohon maaf kepada seluruh pimpinan Harapan Sarawak serta para pendukung kerana terpaksa membatalkan jelajah ke Miri dan Kuching yang dijadualkan hari ini. Kita ketemu lagi di lain waktu, Insya-Allah,” katanya dalam catatan di Facebooknya hari ini.Sementara itu, Nurul Izzah Anwar turut berkongsi sama berita sedih ini dalam catatan di Facebooknya." Innalillahiwainnailaihirajiun. Dimaklumkan bonda mama tersayang, Datin Hajah Mariah Khamis telah kembali ke rahmatullah. Semoga Allahyarhamah Nenek ditempatkan dalam kalangan para salihin, diampunkan dosa, dipermudahkan segala urusan, diberikan sepenuh kelapangan kelak dan mendapat husnul khatimah," katanya.


3,700 Pegawai polis Negeri Sembilan ditugaskan sepanjang PRU15

(Ketua Polis Negeri Sembilan DCP Ahmad Dzaffir Mohd Yussof membuat lawatan kerja rasmi ke IPD Seremban pasa 20 Oktober lalu / Foto FB Polis Negeri Sembilan)

SEREMBAN, 24 Oktober- Seramai 3,700 pegawai kanan dan rendah Negeri Sembilan akan bertugas di seluruh negeri ini sepanjang Pilihan Raya Umum Ke-15 (PRU15).Ketua Polis Negeri Sembilan DCP Ahmad Dzaffir Mohd Yussof berkata pihaknya turut bekerjasama dengan semua agensi termasuk Suruhanjaya Pilihan Raya (SPR) bagi memastikan keselamatan dan proses pengundian berjalan dengan lancar.

(Ketua Polis Negeri Sembilan DCP Ahmad Dzaffir Mohd Yussof/ Foto FB Polis Negeri Sembilan)

“Polis Kontinjen Negeri Sembilan sudah bersiap siaga bagi menghadapi PRU15 yang bakal berlangsung dan akan menggerakkan 3,700 anggota sepanjang tempoh itu,” katanya dalam kenyataan.Pada masa yang sama, Ahmad Dzaffir berkata persiapan penugasan untuk bencana Monsun Timur Laut juga dalam keadaan siap sedia dengan sumber manusia dan aset kelengkapan untuk digerakkan.Beliau berkataPDRM sentiasa komited dalam menjalankan penugasan bagi memastikan keselamatan dan ketenteraman awam sentiasa dipelihara.


Hampir RM35 juta untuk perkasa sektor pendidikan di Sabah

BANGI, 24 Oktober - Lebih 10 inisiatif dilaksana dengan peruntukan hampir RM35 juta demi memperkasa sektor pendidikan di Sabah. Ini termasuk bantuan pendidikan dan biasiswa untuk melanjutkan pengajian ke peringkat lebih tinggi.Setiausaha Tetap Kementerian Tugas-Tugas Khas dan Penyelarasan Sabah, Sapdin Ibrahim berkata pihaknya prihatin terhadap beban kos pendidikan yang ditanggung rakyat Sabah terutama golongan kurang berkemampuan.

"Kita memberikan semua informasi-informasi berhubung hala tuju negeri dan juga bantuan-bantuan yang disediakan oleh kerajaan negeri untuk memperkasakan bantuan pendidikan kepada pelajar."Dari semasa ke semasa, pada tahun hadapan peruntukan akan ditambah lagi lebih kurang RM10 juta untuk menyalurkan lebih banyak tajaan dan bantuan yang akan kami sediakan," katanya ketika ditemui pemberita pada Program Ramah Mesra Bersama Mahasiswa Sabah, di sini.Tambah Sapdin, kementeriannya mengalu-alukan pelajar yang berasal dari Sabah untuk memohon tajaan dan bantuan pendidikan menerusi laman sesawang kementerian.


Pertingkat ilmu al-Quran, Malaysia perlu jalin kerjasama dengan negara lain

KUALA LUMPUR, 24 Oktober - Malaysia boleh menjalin kerjasama dengan negara Islam lain dalam menambah baik ilmu al-Quran. Syeikh Dr Mohamed Ali Atafay berkata umat Islam di Malaysia boleh mendalami 'manhaj' atau metodologi menghafal kitab suci itu yang diguna pakai di negara Islam lain untuk meningkatkan penguasaan ilmu itu.Beliau yang merupakan salah seorang hakim Majlis Tilawah dan Menghafaz Al-Quran Peringkat Antarabangsa (MTHQA) ke-62 menzahirkan rasa kagum apabila mengetahui ilmu hafalan al-Quran begitu dekat di hati umat Islam di negara ini kerana ia diterapkan sejak usia muda.

"Bahkan apabila saya berjumpa orang ramai di negara ini, mereka tahu saya berada di Malaysia untuk menjadi hakim MTHQA, jarang-jarang saya jumpa sambutan sebegini di negara lain," katanya ketika ditemui pemberita di Pusat Konvensyen Kuala Lumpur.Syeikh Mohamed Ali yang berasal dari Maghribi berkata seramai 36 qari dari seluruh dunia terpilih menyertai pertandingan MTHQA pada tahun ini.Beliau berkata, antara kriteria utama yang difokuskan ialah penguasaan tajwid, kefasihan dalam sebutan ayat, maqamat atau taranum serta kemerduan alunan suara ditampilkan peserta."Kebiasaannya yang memenangi pertandingan di Malaysia berpotensi besar memenangi pertandingan lain kerana Malaysia sudah lama menganjurkan pertandingan ini dan saya yakin barisan hakim juga amat berpengalaman luas dalam pengkhususan bidang masing-masing seperti taranum, tajwid serta qiraat."Saya berharap Malaysia dapat meneruskan penganjuran supaya negara ini terpelihara daripada sebarang bentuk ancaman dan konspirasi, selain melahirkan lebih ramai hufaz yang akan menjadi pelapis pada masa akan datang," katanya.Sementara itu, Dr Maria Ulfa yang juga wanita pertama menjadi hakim MTHQA pula memuji keterbukaan Malaysia memilih panel bagi mengadili pertandingan itu.Beliau berkata, pembabitan dua hakim wanita termasuk Ketua Pengarah Jabatan Kemajuan Islam (JAKIM) Datuk Hakimah Mohd Yusoff menunjukkan Malaysia mengamalkan kesaksamaan jantina yang harus dicontohi."Dulu walaupun ramai peserta wanita, tetapi tidak ada hakim wanita. Ini membuktikan Malaysia sudah ke hadapan sebagai sebuah negara," katanya yang pernah menjuarai MTHQA pada 1980.-BERNAMA


Feri terkandas berjaya di tunda ke terminal feri penumpang Kuala Kedah

ALOR SETAR, 24 Oktober - Feri penumpang yang terkandas selama lapan jam akibat tersangkut beting lumpur di muara Kuala Kedah akibat air laut surut berjaya dibawa merapat ke Jeti Feri Penumpang Kuala Kedah, malam tadi.Pengarah Zon Maritim Kuala Kedah, Komander Maritim Noor Azreyanti Ishak memaklumkan susulan itu operasi memindahkan penumpang dikendalikan Maritim Rescue Sub-Centre Langkawi selesai dan ditamatkan pukul 10 malam tadi.

275 penumpang yang berada di dalam feri berjaya dipindahkan menggunakan bot tunda milik salah sebuah syarikat kargo pada pukul 9.25 malam. Terdahulu, 272 dibawa keluar secara berperingkat petang tadi menggunakan bot PERKASA 1224 APMM, bot ronda PSC 19 Polis Diraja Malaysia serta bantuan nelayan tempatan.

BERITA BERKAITAN: Feri bawa 547 penumpang terkandas


Peruntukan Skim Pembiayaan Online TEKUN ditambah tahun depan

SHAH ALAM, 23 Oktober - Kementerian Pembangunan Usahawan dan Koperasi (KUSKOP) akan menambah peruntukan RM50 juta bagi Skim Pembiayaan Online TEKUN (SPOT) pada tahun depan.Menterinya, Tan Sri Noh Omar berkata SPOT diumumkan pada Ogos lalu dengan peruntukan sebanyak RM10 juta yang dijangka boleh memanfaatkan 1,000 usahawan dalam talian bagi mengembangkan perniagaan mereka.Katanya, perniagaan dalam talian dilihat mendapat sambutan dan membabitkan ramai usahawan.

"Kita tengok perniagaan dalam talian mendapat sambutan dan juga ramai usahawan...maka TEKUN telahpun kenalkan satu skim...sebab kita hendak menggalakkan lebih ramai usahawan menceburi perniagaan dalam talian ini," katanya pada sidang media selepas Majlis Perasmian Seminar Keusahawanan Tekun Nasional Parlimen Shah Alam, Kota Raja, Kapar dan Klang, di sini.Tambah Noh, sehingga kini sebanyak 253 permohonan SPOT diluluskan dengan peruntukan berjumlah RM1.898 juta.Katanya, SPOT juga menawarkan kadar faedah yang rendah iaitu tiga peratus berbanding kebiasaan skim pinjaman yang menetapkan kadar faedah sekitar empat peratus.


22 penduduk terjejas banjir di Lipis dipindahkan ke PPS

(Limpahan air Sungai Telang menyebabkan peningkatan paras air)

KUALA LIPIS, 23 Oktober- Seramai 22 penduduk terjejas banjir di daerah Lipis dipindahkan setelah kediaman mereka dilimpahi air sungai sejak petang tadi.  Kesemua enam keluarga terbabit dipindahkan ke pusat Pemindahan Sementara (PPS) yang dibuka di Masjid Kampung Beletik membabitkan penduduk di Kampung Beletik dan Kampung Lubuk Kulit.  Ketua Zon Tiga Jabatan Bomba dan Penyelamat Malaysia (JBPM) negeri, Penguasa Bomba Shahrul Nizam Nasir berkata, "seramai tujuh penduduk daripada tiga buah keluarga dipindahkan di Masjid Kampung Beletik susulan limpahan air daripada Sungai Telang." Sementara itu, seramai 15 penduduk daripada tiga buah keluarga di Kampung Lubuk Kulit juga dipindahkan ke PPS.  Daerah Lipis menjadi daerah kedua yang dilanda banjir selepas Raub.

(Penduduk terjejas banjir dipindahkan ke PPS)


Bangunan Jalan Stesen Bas Lama, Sungai Petani terbakar

(BBP Aman Jaya dan bantuan bomba sukarela mengawal kebakaran)

SUNGAI PETANI, 23 Oktober- Hasrat seorang graduan Universiti Malaysia Perlis (UniMAP) untuk meraikan Majlis Konvokesyen pada 15 November depan tidak kesampaian apabila pakaian istiadatnya terbakar dalam kebakaran petang tadi.Kejadian yang berlaku pada pukul 4.45 petang itu melibatkan deretan kedai bangunan dua tingkat yang dibina sejak 1972 di Jalan Stesen Bas lama Sungai Petani, Kedah. Penolong Pengarah Bahagian Operasi Kebombaan dan Penyelamat JBPM Kedah, Penguasa Kanan Bomba I Mohamadul Ehsan Mohd Zain berkata pihaknya menerima laporan kejadian berkenaan sekitar 4.37 petang. Beliau turut menjelaskan, "setibanya jentera dan anggota bomba di lokasi kejadian, api sedang marak dan memusnahkan deretan kedai di atas bangunan kedai kayu terbabit." Menurut pelajar tersebut, Nazirah Rosli, 23 tahun memberitahu beliau tidak menyedari kejadian kebakaran tersebut kerana menyangkakan kehadiran asap itu berpunca daripada bas yang melalui kawasan berkenaan.

(Pihak bomba memadam kebakaran di Jalan Stesen Bas lama Sungai Petani, Kedah)

Wanita yang berasal dari Negeri Sembilan itu, baru tiga bulan bekerja memulakan pekerjaannya.Dia hanya menyedari kejadian tersebut, setelah dimaklumkan rakannya dan sempat menyelamatkan diri ke tempat selamat. Menurut Graduan Universiti Malaysia Perlis (UniMAP) itu, dia tidak sempat menyelamatkan dua komputer riba, dompet dan kad pengenalan. Sementara itu, Majikannya, Pengurus Syarikat ABM Makmur, Rumaizi Jaafar berkata, "kerosakan harta benda dianggarkan bernilai RM30,000."Jentera dan anggota bomba dari Balai Bomba dan Penyelamat Sungai Petani, BBP Aman Jaya dan bantuan bomba sukarela berjaya mengawal kebakaran. Bagaimanapun, tiada kemalangan jiwa dilaporkan.


Hujan lebat, ribut petir diramal di beberapa negeri hingga esok

KUALA LUMPUR, 23 Oktober- Jabatan Meteorologi Malaysia (MetMalaysia) mengeluarkan Amaran ribut petir, hujan lebat dan angin kencang yang dijangka berlaku di Selangor, Kuala Lumpur, Putrajaya, Negeri Sembilan, Sarawak serta Labuan dikeluarkan Jabatan Metereologi Malaysia (MetMalaysia).Ia dijangka berlaku sehingga 10 malam esok.Menurut kenyataan MetMalaysia yang dikeluarkan pada 6.35 petang, beberapa daerah di Negeri Sembilan melibatkan Jelebu, Seremban, Port Dickson dan Rembau.Manakala kawasan di Sarawak di bahagian Serian, Samarahan (Simunjan), Sri Aman, Sibu (Sibu dan Selangau), Mukah (Dalat dan Mukah), Kapit (Kapit dan Belaga), Bintulu, Miri serta Limbang.


Jabatan Penjara Malaysia terima Anugerah Pencapaian Sepanjang Hayat dI India

(Jabatan Penjara Malaysia menerima Anugerah Pencapaian Sepanjang Hayat di India)

KUALA LUMPUR, 23 Oktober- Jabatan Penjara Malaysia menerima Anugerah Pencapaian Sepanjang Hayat sebagai pengiktirafan atas sumbangan dalam pembangunan mampan sektor kraf dan penglibatan sosial pada malam Anugerah Kraf Antarabangsa di New Delhi, semalam.Ketua Pengarah Penjara, Datuk Nordin Muhamad, yang hadir pada malam anugerah itu, berkata anugerah berkenaan adalah hasil usaha pegawai dan kakitangannya dalam melaksanakan program pemulihan dan kemahiran kepada banduan termasuk berkaitan kraf.“Saya amat berterima kasih kepada juri kerana telah menilai hasil usaha yang dilakukan oleh Jabatan Penjara dengan menobatkan anugerah itu,” katanya dalam kenyataan hari ini.Anugerah Kraf Antarabangsa itu dilancarkan sejak 2017 untuk memberi penghormatan kepada para sarjana, artis, pereka, individu, institusi, organisasi dan kerajaan dari seluruh dunia atas sumbangan cemerlang mereka kepada pembangunan kraf tangan yang mampan dan menyeluruh.Ia dianjurkan oleh Craft Village, sebuah organisasi sosial berpangkalan di New Delhi yang berusaha ke arah melatih dan mempromosi kraf tangan serta merupakan ahli Majlis Kraf Dunia.Semasa di India, Nordin turut mengadakan perjumpaan dengan Ketua Pengarah Penjara New Delh,i Sh. Sandeep Goel di pejabatnya dan sempat bertukar pandangan berhubung pelaksanaan pengurusan penjara di Malaysia dan India.“Program dan aktiviti pemulihan yang dilaksanakan di sini (India) hampir sama dengan di (Malaysia) di mana banduan diberikan peluang untuk bekerja di luar bersama komuniti,” katanya.- BERNAMA

(Tangkap layar Facebook Jabatan Penjara Malaysia)


Feri bawa 547 penumpang terkandas

ALOR SETAR, 23 Oktober- Sebuah feri penumpang dari Pulau Langkawi ke Kuala Kedah membawa 547 penumpang terkandas di Muara Kuala Kedah akibat air surut pada pukul 4.15 petang tadi.  Pengarah Zon Maritim Kuala Kedah, Agensi Penguatkuasaan Maritim Malaysia (Maritim) Zon Maritim Kuala Kedah Komander Maritim Noor Azreyanti Ishak berkata, setakat pukul 7.00 malam tadi kerja-kerja mengeluarkan kesemua penumpang feri ke daratan giat dijalankan. Katanya dalam kenyataan, terdapat beberapa penumpang mengalami sesak nafas dan bantuan awal medical evacuation (MEDEVAC) ke atas penumpang tersebut berjaya dilakukan melibatkan aset bot Zon Maritim Kuala Kedah pada pukul 5.37 petang. Aset terlibat ialah Bot Perkasa 1224 Maritim Malaysia serta dibantu beberapa bot nelayan tempatan berikutan hanya bot kecil sahaja boleh merapat di feri tersebut dalam usaha untuk membawa penumpang. Turut membantu Jabatan Bomba dan Penyelamat Malaysia Kedah (JBPM). Penolong Pengarah Bahagian Operasi Kebombaan dan Penyelamat JBPM Kedah, Penguasa Kanan Bomba I Mohamadul Ehsan Mohd Zain berkata, pusat gerakan operasi menerima panggilan kecemasan daripada MERS kejadian feri tersangkut di beting lumpur berhampiran jeti kira-kira pukul 4.55 petang.

Satu jentera bomba dari Balai Bomba dan Penyelamat Jalan Raja JBPM dengan dua pegawai dan enam anggota dikejarkan untuk kerja-kerja menyelamat. Sementara itu, Pengurus Sumber Manusia dan Operasi Konsortium Ferry Line Ventures Sdn. Bhd., Kapten Baharin Baharom berkata berdasarkan laporan awal, kejadian berlaku ketika air laut berada pada paras 1.7 meter iaitu paras yang masih selamat untuk pelayaran.


Patuh proses pemeriksaan, elak sempadan sesak di BSI

JOHOR BAHRU, 23 Oktober- Jabatan Imigresen Malaysia (JIM) telah menjangka kesesakan di Bangunan Sultan Iskandar (BSI), di sini, akibat peningkatan kemasukan pengembara dari Singapura ke Malaysia pada musim perayaan Deepavali. Ketua Pengarah JIM, Datuk Seri Khairul Dzaimee Daud memaklumkan, pihaknya telah bersedia dengan membuka kaunter manual, autogate dan laluan motosikal MBike bagi melancarkan proses kemasukan.  Beliau berkata, proses kemasukan dapat dipermudahkan jika pengembara memberi kerjasama kepada pihak berkuasa semasa pemeriksaan dokumen dijalankan.

Pengembara juga perlu memastikan dokumen perjalanan tersedia serta masih dalam tempoh sah laku bagi mengelakkan daripada kemasukan ditolak.  Selain itu, ejen pelancongan diminta mengemukakan lebih awal senarai pelawat dan jumlah bas pelancongan seperti dipersetujui dalam sesi libat urus 12 Oktober lalu.


Pemborong, peniaga diingatkan tidak ambil kesempatan, simpan barang untuk raih untung ketika PRU15

(Tan Sri Annuar Musa ditemu bual media selepas menyampaikan bantuan kepada 212 keluarga mangsa ribut dalam kawasan Parlimen Ketereh, Kota Bharu, hari ini)

KOTA BHARU, 23 Oktober - Pemborong dan peniaga diingatkan supaya tidak cuba mengambil kesempatan dengan menyimpan bekalan barangan bagi tujuan untuk meraih keuntungan ketika musim Pilihan Raya Umum ke-15 (PRU15).  Pengerusi Jawatankuasa Pasukan Jihad Tangani Inflasi, Tan Sri Annuar Musa berkata pihaknya memandang serius aktiviti itu selain mengakui ada menerima aduan berhubung perkara tersebut.  Beliau berkata satu mesyuarat akan diadakan Selasa ini bagi mendengar maklum balas daripada agensi penguatkuasa termasuk Kementerian Perdagangan Dalam Negeri dan Hal Ehwal Pengguna (KPDNHEP).  "Saya ingin membuat seruan kepada semua peniaga untuk memberikan kerjasama, jangan melakukan 'holding' atau simpanan barang-barang sebab ia mempunyai kesan besar, bila bekalan kurang rakyat tetap nak beli juga barang yang sama, jadi memang lah rakyat akan membayar dengan harga yang mahal tapi cara sedemikian tidak baik kerana pertama ia menyusahkan orang ramai, keduanya mengambil keuntungan yang berlebihan di saat orang ramai susah bukanlah satu perbuatan mulia," kata beliau kepada media selepas menyampaikan bantuan kepada 212 keluarga mangsa ribut dalam kawasan Parlimen Ketereh, di sini hari ini.

Mengulas lanjut, Annuar yang juga Menteri Komunikasi dan Multimedia turut menasihati peniaga supaya tidak menaikkan harga barang sempena PRU dan musim tengkujuh.  Menurutnya selain faktor PRU15, ada kemungkinan peniaga menyimpan barang niaga sempena musim tengkujuh dan sekiranya mereka menyimpan barang kawalan, ia menjadi satu kesalahan dan boleh diambil tindakan mengikut akta tertentu.